title: Chitungwiza

text: Chitungwiza on kaupunki Zimbabwessa. Se sijaitsee noin yhdeksän kilometriä etelään pääkaupunki Hararesta. Useimmat chitungwizalaiset työskentelevät Hararessa. Chitungwiza perustettiin vuonna 1978.


title: Chitungwiza

text: Chitungwizan asukasluku vuonna 2014 oli noin 356 840. Kaupunki on asukasluvultaan Zimbabwen kolmanneksi suurin kaupunki.


title: Cambridge–Oxford-soutukilpailu

text: Cambridgen ja Oxfordin yliopistojen välinen soutukilpailu käytiin ensimmäisen kerran vuonna 1829 ja se on lukeutuu maailman kuuluisimpiin soutukilpailuihin. Vuosittainen kilpailu käydään kahdeksikoilla Thamesjoella Lontoossa. Matkan pituus on neljä mailia ja 374 jaardia (6,779 km) Putneyn sillalta Mortlakeen. Soutukilpailu on kohonnut Britanniassa eräänlaisen kansallisen instituution asemaan, ja se tunnetaankin yksinkertaisesti nimellä The Boat Race (”soutukilpailu”). Kilpailu muun muassa televisioidaan joka vuosi.


title: Cambridge–Oxford-soutukilpailu

text: Cambridge ja Oxford ovat Englannin vanhimmat yliopistot, joiden välisellä kilpailulla on vuosisataiset perinteet. Soutukilpailujen perinteen aloitti Cambridgen yliopiston opiskelija Charles Merivale ja hänen ystävänsä, Oxfordissa opiskellut Charles Wordsworth. Cambridge haastoi Oxfordin kilpailuun, ja haaste toistettiin seuraavanakin vuonna. Tapana on, että hävinnyt joukkue haastaa voittaneen kilpaan seuraavana vuonna.


title: Cambridge–Oxford-soutukilpailu

text: Naisten soutukilpailun juuret ovat vuodessa 1927, mutta alkuun soutua pidettiin naisille epäsopivana lajina eikä varsinaista kilpailua sallittu – vuoden 1927 soutu tuomaroitiin tyylin perusteella ja aikalaisraportin mukaan sitä oli kerääntynyt seuraamaan suuri, vihamielinen katsojajoukko. Samalle reitille miesten kilpailun kanssa naiset siirtyivät vasta vuonna 2015, jolloin naisten kilpailu myös televisioitiin ensimmäisen kerran.


title: Cambridge–Oxford-soutukilpailu

text: Vuonna 2013 Cambridgen ja Oxfordin alumnit järjestivät Suomessa oman soutukilpailunsa.


title: Niutao

text: Niutao on saari Tuvalussa, Tyynellä valtamerellä. Saaren pinta-ala on 2,5 neliökilometriä, ja siellä asui vuoden 2012 väestönlaskennan mukaan 606 ihmistä.


title: Niutao

text: Niutao on matala korallisaari, jota reunustaa kapea riutta. Laskuveden aikana saaren pinta-ala kasvaa 3,1:een neliökilometriin. Saaren keskellä on kolme matalaa ja pientä laguunia, jotka yhdistyvät mereen maanalaisten virtojen kautta. Niitä ympäröi mangrovekasvillisuus.


title: Niutao

text: Saarella on kaksi kylää, Kulia ja Teava, jotka sijaitsevat saaren länsirannikolla. Saarella on muun muassa kirkko ja postitoimisto. Saarelaisten mahdollisuudet itsensä elättämiseen ovat hyvin rajalliset. Saarineuvoston julkisen sektorin työpaikkojen lisäksi Niutaon asukkaat elättävät itsensä satunnaisilla töillä, kalastamisella, kasitöillä ja ulkomailla asuvien sukulaisten rahalähetyksillä.


title: Niulakita

text: Niulakita on eteläisin ja pienin saari Tuvalun saarivaltiossa. Sen pinta-ala on 0,42 neliökilometriä, ja siellä oli vuoden 2012 väestönlaskennan mukaan 30 asukasta. Niulakitaa hallitaan Niutaon paikallishallinnon kautta.


title: Niulakita

text: Ensimmäinen Niulakitan löytänyt eurooppalainen oli espanjalainen Alvaro de Mendana, joka löysi saaren vuonna 29. elokuuta 1595. Hän nimesi saaren "La Solitaria"ksi. 6. marraskuuta 1821 kapteeni George Barrett löysi saaren uudelleen. Niulakita oli alun perin asumaton, mutta osa Niutaon saaren asukkaista muutti sinne vuonna 1949. Niutaota pidettiin tuolloin liikakansoitettuna.


title: Nukulaelae

text: Nukulaelae on atolli Tuvalun saarivaltiossa ja yksi sen kahdeksasta hallintoalueesta. Se koostuu 19 saaresta, joiden pinta-ala on yhteensä noin 1,8 neliökilometriä. Atollilla on laguuni, jonka pinta-ala on 43 km². Nukulaelaen nimi tarkoittaa tuvalun kielellä "hiekkojen maata". ja sen asukasluku oli 324 vuoden 2012 väestönlaskennassa. Atollin suurin saari on Niuoko. Muita suurempia saaria ovat esimerkiksi Tumiloto, Fangaua ja Fetuatasi. Nukulaelaeta johtaa saarineuvosto ja atollilla on yksi paikka Tuvalun 15-paikkaisessa parlamentissa.


title: Nukulaelae

text: Nukulaelaen 19 saaresta koostuva atolli sijaitsee Tyynellämerellä noin 110 kilometriä kaakkoon Funafutista, Tuvalun väkirikkaimmasta atollista. Nukulaelae on maan itäisin atolli. Saarien yhteenlaskettu pinta-ala on 1,8 neliökilometriä ja atollin laguunin pinta-ala on 43 km². Atollin saaret ovat pääosin hiekkarantaisia laguunin puolella.


title: Nukulaelae

text: Nukulaelaen vuosittainen sademäärä on keskimäärin noin 3 200 millimetriä.


title: Nukulaelae

text: Nukulaelaen eteläosissa sijaitsee polynesialaista maraes-temppeliä muistuttava rakennelma, joka on peräisin eurooppalaisten saapumista edeltäneeltä ajalta. Ensimmäinen Nukulaelaen löytänyt eurooppalainen oli kapteeni George Barrett. Kristinusko levisi saarelle ensimmäisen kerran vuonna 1861. Vuosina 1862–1863 arviolta 65–80 prosenttia atollin noin 300 asukkaasta vietiin orjiksi Peruun. Monet heistä eivät enää palanneet saarelle ja vuonna 1892 atollin asukasluku oli vain 95. Eurooppalaiset toivat myös mukanaan sairauksia, jotka johtivat useisiin kuolemantapauksiin saarella.


title: Nukulaelae

text: Nukulaelaen atollilla avattiin postitoimisto vuonna 1923.


title: Nukulaelae

text: Tämän päivän nukulaelaelaiset tunnetaan heidän laulamisestaan ja tanssistaan.


title: Nukulaelae

text: Euroopan unioni on avustanut Nukulaelaella ja kahdella muulla Tuvalun atollilla aurinkoenergian käyttöönottoa. Niinpä niillä voidaan nykyään käyttää sähköä vuorokauden ympäri. Aikaisemmin sähköä tuotettiin saarilla dieselillä, ja sitä riitti vain 18 tunniksi vuorokaudessa.


title: Vaitupu

text: Vaitupu on atolli Tuvalussa, Tyynellämerellä ja yksi maan kahdeksasta hallintoalueesta. Siihen kuuluu 9 saarta, ja sen pinta-ala on 5,6 neliökilometriä, mikä tekee siitä Tuvalun suurimman atollin maapinta-alaltaan. Saarista suurin on samanniminen Vaitupu. Atollin asukasluku oli 1 555 vuoden 2012 väestönlaskennassa. Vaitupua johtaa saarineuvosto, ja sillä on kaksi paikkaa Tuvalun 15-paikkaisessa parlamentissa. Atollilla on muun muassa kirkko, ensimmäisen ja toisen asteen koulut ja sairaala.


title: Vaitupu

text:
Yhdeksästä saaresta koostuva Vaitupu sijaitsee Tyynellämerellä, Tuvalun saarivaltiossa, 67 kilometrin päässä toisesta atollista Nukufetausta ja noin 110 kilometriä luoteeseen maan pääkaupungista Funafutista. Vaitupun saarien yhteenlaskettu maapinta-ala on noin 5,6 neliökilometriä, mikä tekee siitä Tuvalun pinta-alaltaan suurimman atollin. Laguunit mukaan lukien pinta-ala on noin 10 neliökilometriä. Atollin kahta pientä, suurimmillaan noin 35 metriä syvää, hiekkapohjaista laguunia, Te Lotoa ja Te Namoa, ympäröivät suurilta osin maa-alueet. Atollin saaret ovat:
Lisäksi atollilla on yksi nimeämätön saari.


title: Vaitupu

text: Vaitupulla on trooppinen ilmasto, vuorokauden kuukausikeskilämpotila on noin 27–28 °C. Vuoden keskimääräinen sadanta on noin 3 500 mm. Sateisimmat kuukaudet ovat tammi ja joulukuu, jolloin kuukauden keskimääräinen sademäärä on noin 400 mm. Touko- ja syyskuussa puolestaan sataa vähiten, keskimäärin noin 230 mm.


title: Vaitupu

text: Merenpinta on noussut Vaitupulla ja muualla Tuvalussa noin 5 millimetriä vuodessa, ja vuosina 1993–2011 se nousi yhteensä 9 senttimetriä. Uhkana on atollin jääminen kohoavan merenpinnan alle. Tutkimusten mukaan vuonna 2100 ainakin suurin osa atollista olisi merenpinnan alapuolella. On myös arvioitu, että trooppiset hirmumyrskyt olisivat 2000-luvun loppupuolella harvinaisempia mutta toisaalta voimakkaampia kuin nykyään.


title: Vaitupu

text:
Vuonna 1990 trooppinen hirmumyrsky Ofa osui atollille, ja se on viimeisin huomattavan laajoja tuhoja aiheuttanut hirmumyrsky Vaitupulla. Hirmumyrsky Pam johti jonkinasteisiin tuhoihin saarilla vuoden 2015 maaliskuussa.
Vuonna 2011 La Niña -ilmiöstä johtuva kuivuus aiheutti vakavia ongelmia Vaitupulla, mutta vaikutukset eivät olleet yhtä suuret kuin muualla maassa.


title: Vaitupu

text: Vaitupulla kasvaa esimerkiksi lastamangroveja, milopuita ja vesikastanjoita. Tämän lisäksi saarilla on nähty "Laportea"-suvun nokkosia ja haarusanikkaita. Vaitupun mangrovemetsiä on kuitenkin hakattu maanteiden tieltä, ja kookospalmuja sekä pensaikkoja on raivattu rakentamisen vuoksi, sillä atollin maa-alueet ovat hyvin rajalliset. Atollin vesialueilla on runsaasti kaloja ja jonkin verran haita.


title: Vaitupu

text: Vaitupulla on myös "Microtechnites"-suvun luteita, jotka vaikuttavat alueen kasveihin.


title: Vaitupu

text: Vaitupun asuttamisen ajankohta ei ole varma. Atolli on luultavasti asutettu aikaisintaan 2 000 vuotta sitten, kun pääosin samoalaisia saapui saarille. On myös mahdollista, että atolli olisi asutettu vasta 1300-luvulla. Alueelta on löytynyt vanhoja hautoja, joissa on kotiloista tehtyjä käsitöitä sekä koruja.


title: Vaitupu

text: Ensimmäinen Vaitupun todistetusti löytänyt länsimaalainen oli yhdysvaltalainen Obed Starbuck, joka löysi sen vuonna 1825. Eurooppalaiset alkoivat 1870-luvun lopulla kiinnostua atollista sen suhteellisen laajan, ainakin verrattuna muihin lähialueen saariin, pinta-alan vuoksi. Kopran tuotanto pyrittiin monopolisoimaan alueella, mutta monien käänteiden jälkeen atollin asukkaat joutuivat 1880-luvulla maksamaan 13 000 dollarin edestä velkoja saksalaiselle H. M. Ruge & Co -yritykselle. Samaan aikaan kauppiaana atollilla toiminut Harry Nitz auttoi velan maksamisessa.


title: Vaitupu

text: Vuonna 1892 Vaitupu liitettiin muiden nykyään Tuvalulle kuuluvien atollien ja saarien lisäksi Yhdistyneen kuningaskunnan Gilbert- ja Ellicesaarten protektoraattiin, josta tuli vuonna 1916 siirtomaa. Vaitupusta tuli osa Tuvalua maan itsenäistyttyä vuonna 1978.


title: Vaitupu

text: Vaitupun atollilla avattiin postitoimisto vuonna 1916 ja Tuvalun ainoa toisen asteen oppilaitos aloitti toimintansa 1930-luvulla.


title: Vaitupu

text: Vuonna 1947 Vaitupun asukkaat ostivat Fidžiltä Kioan saaren, sillä atolli oli yliasutettu, mikä oli johtanut esimerkiksi viljelystilan loppumiseen. Parisataa vaitupulaista muuttikin Kioalle.


title: Vaitupu

text: Vuoden 2012 väestönlaskennan mukaan Vaitupulla asui 1 555 ihmistä ja väestöntiheys oli 280 as./km². Kymmenen vuotta aiemmin asukasluku oli hieman korkeampi, 1 576. Vuosina 1973–1979 atollin asukasluku kasvoi huomattavasti, minkä jälkeen väestönkasvu on tasoittunut. Pääsaarella sijaitsee viisi asutuskeskusta: Apalolo - Saniuta, Asau, Motufoua, Potufale ja Tumaseu, joista asukasluvultaan suurin on Motufoua. Kylässä oli noin 500 asukasta vuonna 2012. Atollilla puhutaan pääasiassa tuvalun kielen etelätuvalun murretta mutta myös englantia.


title: Vaitupu

text: Suurin osa Vaitupun asukkaista kuuluu protestanttiseen Tuvalun kirkkoon. Atollilla on myös pieni Jehovan todistajien yhteisö ja muita pieniä uskonnollisia ryhmiä.


title: Vaitupu

text: Vaitupun asukkaat saavat noin puolet tuloistaan palkkatuloina, esimerkiksi työskentelystä koulussa, saarineuvostossa tai muissa julkisissa palveluissa. Kalastus puolestaan on tärkein tulonlähde noin viidesosalle atollin asukkaista. Tärkeimmät kalat ovat kelttikalat, napsijat ja putsarit. Muita tulonlähteitä ovat rahalähetykset, käsityöt ja kopran tuotanto. 1990-luvun alkupuolella atollille rakennettiin Tuvalun ensimmäinen kalastuskeskus Japanin avulla, mutta sen toiminta on ollut taloudellisesti kannattamatonta. Atollilla sijaitsee Tuvalun maatalouden keskus, jossa viljellään erityisesti bataatteja ja jonkin verran esimerkiksi tomaatteja, kurkkua ja kaalia.


title: Vaitupu

text: 2010-luvun alussa atollille saatiin Italian ja Itävallan tuella aurinkopaneeleja, joiden avulla esimerkiksi atollin koululla on saatavilla energiaa vuorokauden ympäri. Aiemmin energianlähteenä käytettiin dieseliä. Aurinkoenergian käytön on arvoitu pienentävän menoja noin 80 000 dollarilla vuodessa.


title: Vaitupu

text:
Keskimääräinen vaitupulainen syö noin 140 kiloa kalaa vuodessa. Tämän lisäksi pulaka, taaro ja kookospähkinät ovat perinteisiä ruokia Vaitupulla. Myös maahantuotuja ruokia, kuten riisiä ja suolalihaa, syödään paljon.
Jalkapallo ja lentopallo ovat suosituimpia urheilulajeja atollilla. Näiden lisäksi siellä pelataan esimerkiksi krikettiä. Bingon pelaaminen on myös suosittu harrastus atollin asukkaiden keskuudessa.


title: Michael Caine

text: Sir Michael Caine CBE (alun perin Maurice Joseph Micklewhite; s. 14. maaliskuuta 1933 Lontoo, Englanti, Britannia) on kahdesti Oscar-palkittu englantilainen näyttelijä. Hän syntyi Rotherhithessä, Etelä-Lontoossa, mutta kasvoi Camberwellissä. Toisen maailmansodan aikana hänet evakuoitiin Norfolkiin. Alkaessaan näyttelijäksi hän käytti nimeä Michael Scott, mutta sai tietää että samanniminen näyttelijä oli jo olemassa; nimen Caine hän keksi elokuvasta "Cainen kapina".


title: Michael Caine

text: Useiden pienten roolien jälkeen Caine sai osan elokuvassa "Zulu" (1964), jota seurasivat roolit elokuvissa "Salaisen agentin kansio" (1965), "Alfie – naisten viettelijä" (1966), "Hautajaiset Berliinissä" (1966) ja "Miljardin dollarin aivot" (1967). 1970-luvulla hän näytteli muun muassa elokuvissa "Pirullista peliä" (1972), "Seikkailujen sankarit" (1975) ja "Tuhoparvi" (1978). Cainen muita merkittäviä roolisuorituksia on elokuvissa "Tappakaa Carter", "Tunnit Ritan kanssa", "Hannah ja sisaret", "Tappajahain kosto", "Vaarallisella alueella", "Oman elämänsä sankari", "Austin Powers ja kultamuna", "Hiljainen amerikkalainen" ja "Ihmisen pojat". Caine on yksi ohjaaja Christopher Nolanin luottonäyttelijöistä: hänet on nähty Nolanin elokuvissa "Batman Begins", "Yön ritari" ja "Yön ritarin paluu" hovimestari Alfredin roolissa sekä pienemmissä osissa elokuvissa "The Prestige", "Inception" ja "Interstellar".


title: Michael Caine

text: Caine on saanut uransa aikana kuusi Oscar-ehdokkuutta, joista hän on voittanut kaksi: ensimmäisen elokuvasta "Hannah ja sisaret" (1986) ja toisen elokuvasta "Oman elämänsä sankari" (1999). Hän on lisäksi saanut kolme Golden Globe -palkintoa, kaksi Bafta-palkintoa sekä SAG-palkinnon. Vuonna 2000 hän sai ritarin arvon.


title: Michael Caine

text: Caine muutti vuonna 2016 nimensä virallisesti Michael Caineksi, joka oli aiemmin hänen taiteilijanimensä.


title: Taru sormusten herrasta: Kaksi tornia (elokuva)

text: Taru sormusten herrasta: Kaksi tornia () on vuonna 2002 ensi-iltansa saanut toinen osa Peter Jacksonin ohjaamasta "Taru sormusten herrasta" -elokuvatrilogiasta, joka pohjautuu J. R. R. Tolkienin fantasiaromaaniin "Taru sormusten herrasta". Se on elokuvan "" (2001) jatko-osa ja sitä seuraa elokuva "" (2003).


text: Elokuvan ensi-ilta oli Uuden-Seelannin Wellingtonissa 1. joulukuuta 2002. Elokuva kestää teatteriversiona 2 tuntia 59 minuuttia ja pidennettynä erikoisversiona 3 tuntia 43 minuuttia.


text: Elokuva voitti vuoden 2002 Oscar-gaalassa kaksi Oscar-palkintoa. Tämän lisäksi elokuva sai 55 voittoa ja 70 ehdokkuutta muissa gaaloissa.


text: Elokuva alkaa takaumalla, jossa Gandalf Harmaa (Ian McKellen) ja balrog taistelevat Khazad-dûmin sillalla Morian kaivoksissa muun saattueen juostessa turvaan, mutta tällä kertaa taistelu nähdään Gandalfin näkökulmasta. Balrog vetää Gandalfin mukanaan rotkoon, ja saattue uskoo hänen kuolleen, mutta todellisuudessa Gandalf jatkaa taistelua pudotessaan maanalaiseen järveen. Useita viikkoja myöhemmin hobitti Frodo Reppuli (Elijah Wood) jatkaa matkaansa ystävänsä Samvais Gamgin (Sean Astin) kanssa, kun he yrittävät päästä Mordoriin Emyn Muilin kukkuloiden yli. Eräänä yönä heidän kimppuunsa hyökkää Klonkku (Andy Serkis), joka haluaa saada ”aarteensa” takaisin. Hobitit vangitsevat hänet, mutta Sormuksen taakan ymmärtävä Frodo säälii otusta. Frodo tajuaa heidän tarvitsevan opasta ja suostuttelee Klonkun viemään heidät Mordorin Mustalle Portille.


text: Rohanissa Aragorn (Viggo Mortensen), Legolas (Orlando Bloom) ja Gimli (John Rhys-Davies) ajavat takaa uruk-haita, jotka ovat matkalla takaisin Rautapihaan mukanaan sieppaamansa hobitit Merri ja Pippin (Dominic Monaghan ja Billy Boyd). Sillä välin Rohanin kuningas Théoden (Bernard Hill) joutuu neuvonantajansa Gríma Kärmekielen (Brad Dourif) langettamaan transsiin, sillä Gríma on todellisuudessa Sarumanin (Christopher Lee) palvelija. Sarumanin kiihottamat örkit ja Mustainmaan villi-ihmiset harhailevat Rohanissa tappaen ihmisiä ja tuhoten kyliä. Kuninkaan ainoa poika Théodred (Paris How Strewe) on jäänyt örkkien ansaan ja haavoittunut kuolettavasti. Théodenin veljenpoika Éomer (Karl Urban) kuulustelee Grímaa ja keksii hänet vakoojaksi, mutta Gríma karkottaa Éomerin Rohanista ”kuolemantuomion uhalla” rangaistukseksi hänen auktoriteettinsa heikentämisestä. Éomer suuntaa erämaahan kootakseen yhteen Rohirrimin viimeiset uskolliset miehet. Samana yönä Éomerin armeija tekee yllätyshyökkäyksen uruk-hain leiriin ja hobitit pääsevät pakoon Fangornin metsään. Siellä Merri ja Pippin tapaavat Puuparran (äänenä John Rhys-Davies), Keski-Maan vanhimman entin.


text: Frodo, Sam ja Klonkku kulkevat halki Kalmansoiden ja väistävät siivekkäällä pedolla ratsastavaa sormusaavetta. Saavutettuaan Mustan Portin he joutuvat toteamaan sen suljetuksi ja örkkien tarkasti vartioimaksi. Heidän katsellessaan joukko itäläisiä saapuu paikalle, ja portti avautuu päästääkseen heidät sisään. Frodo ja Sam aikovat livahtaa sisään portista, mutta Klonkku pidättelee heitä. Hänen mukaansa hobitit eivät voi päästä sisään jäämättä kiinni, jolloin Sauron (Sala Baker) saa Valtasormuksensa takaisin. Sitten hän paljastaa, että Mordoriin on olemassa toinenkin tie, salainen ja vartioimaton. Sam on epäileväinen, mutta Frodo lämpenee ajatukselle ja toteaa, että Klonkku on ollut siihenkin asti heille uskollinen.


text: Myöhemmin Éomer kohtaa Aragornin, Legolasin ja Gimlin Rohanissa ja kertoo, ettei edellisen yön taistelusta uruk-hain leirissä jäänyt vastapuolesta ketään eloon. Kaikki viittaa siihen, että hobititkin on vahingossa tapettu. Taistelukentällä Aragorn löytää kuitenkin hobittien jälkiä, ja kolmikko seuraa niitä Fangorniin. Siellä heidän eteensä ilmestyy valkoiseen valoon verhoutunut velho, joka riisuu heidät aseista. He luulevat, että kyseessä on Saruman, ja hämmästyvät kun velho osoittautuukin uudestisyntyneeksi Gandalfiksi. Gandalf Harmaan sijaan hänet tunnetaan tästedes nimellä Gandalf Valkoinen. Nelikko jatkaa matkaansa Edorasiin, missä he vapauttavat Théodenin Sarumanin vallasta ja karkottavat Kärmekielen. Théoden ei halua ryhtyä avoimeen sotaan ja vahingoittaa kansaansa enempää. Sen sijaan hän päättää vetäytyä Helmin syvänteeseen, vuorilla sijaitsevaan Ämyrilinnaan. Gandalf käsittää, ettei Helmin syvänteen puolustus kestä uruk-hain varmaa hyökkäystä. Hän lähtee etsimään Éomeria luvaten palata viiden päivän kuluessa mukanaan 2 000 ratsastajaa. Johtaessaan Edorasin asukkaita Helmin syvänteeseen Aragornin ja Éomerin Éowyn-sisaren (Miranda Otto) välille muodostuu läheinen suhde. Aragorn kertoo Éowynille, että hänen rakastettunsa Arwen (Liv Tyler) on lähdössä Keski-Maasta ollakseen kansansa kanssa Kuolemattomilla Mailla. Sillä välin Kärmekieli on paennut Orthanciin ja kertoo Sarumanille Helmin syvänteen ulkomuurissa olevasta heikkoudesta, jota Saruman ja hänen kymmentuhatpäinen uruk-hai-armeijansa päättävät käyttää hyväkseen. Saruman lähettää armeijansa Helmin syvänteeseen julistaen, ettei ketään pidä jättää eloon.


text: Johdettuaan hobitit Mustalta Portilta etelään Ithilienin maahan, Klonkku kärsii sisäisestä myllerryksestä. Uskollisuus Frodoa kohtaan ja tarve saada Sormus takaisin repivät häntä kahtaalle. Myöhemmin kolmikko näkee Ithilienin samoojien yllätyshyökkäyksen Mordoria kohti marssivan "haradrimin" joukkojen kimppuun, ja Frodo ja Sam otetaan kiinni. Sillä välin Helmin syvänteeseen matkaa tekevä Rohirrim joutuu Sarumanin hukanratsastajien hyökkäyksen kohteeksi. Taistelun aikana Aragorn putoaa kielekkeeltä alas jokeen. Théoden, Legolas, Gimli ja muut uskovat hänen kuolleen ja jatkavat matkaansa Helmin syvänteeseen. Samaan aikaan Elrond (Hugo Weaving) lähestyy Rivendellissä tytärtään Arwenia ja anoo tätä nousemaan Harmaista satamista lähteviin laivoihin ja pakenemaan Keski-Maan vaikeuksia. Kun Arwen kieltäytyy, Elrond puhuu hänelle käyttäen kaukokatseisuuden voimiaan ja paljastaa, millainen tulevaisuus Arwenia odottaa, jos hän jää Keski-Maahan Aragornin luo. Koska Aragorn on kuolevainen, hän tulee lopulta kuolemaan, vaikka voittaisikin Sauronin ja ryhtyisi Gondorin kuninkaaksi. Arwen jäisi yksin kuihtumaan suruunsa. Arwen taipuu lopulta isänsä tahtoon. Kun Arwen jättää Rivendellin, Elrond kuulee Galadrielin (Cate Blanchett) äänen, joka kertoo hänelle Sauronia vastustavien ihmisten ahdingosta. Galadriel kysyy, aikovatko haltiat pestä kätensä Keski-Maan ongelmista, huomauttaen samalla, että Sormus on jo onnistunut keplottelemaan itsensä helposti turmeltuvien ihmisten luo. Pitäisikö heidän siis jättää ihmiset oman onnensa nojaan, vaikka Keski-Maa joutuisi sen seurauksena ikuisesti Sauronin vallan alle?


text: Frodo ja Sam viedään Henneth Annûniin, Ithilienin miesten linnakkeeseen ja tuodaan Boromirin nuoremman veljen, Faramirin (David Wenham), eteen. Klonkku on pannut, ja pelastaakseen Klonkun Faramirin metsästäjien nuolilta Frodo myöntää, että hän ja Klonkku ovat sidoksissa toisiinsa. Faramir saa tietää Frodon kantamasta Valtasormuksesta. Todistaakseen arvonsa isälleen Denethorille Faramir päättää, että Sormus viedään Gondoriin. Sillä välin Rohanissa Aragorn huuhtoutuu joenrantaan, ja hänen hevosensa Brego, joka kuului alkujaan Théodredille ja jonka Aragorn oli päästänyt vapaaksi ennen lähtöään Edorasista, herättää hänet. Aragorn ohjaa hevosensa viemään hänet Helmin syvänteeseen, ja matkalla hän ohittaa Sarumanin uruk-hai-armeijan. Kun Aragorn saapuu Helmin syvänteeseen, hänet otetaan helpottuneesti vastaan, mutta ilo on ennenaikaista, sillä uutiset lähestyvän örkkijoukon voimasta ennustavat synkkää kohtaloa linnakkeen puolustajille. Kun yö koittaa, Haldirin (Craig Parker) johtama haltiapataljoona saapuu Lórienista tuoden mukanaan Elrondin antaman lupauksen liitosta ja avunannosta. Fangornin metsässä Merri, Pippin, Puuparta ja muut entit pitävät puolestaan kokousta, jossa päätetään, pitäisikö enttien lähteä sotaan Sarumania vastaan.


text: Helmin syvänteen taistelu alkaa, kun linnoitusta puolustavat jousimiehet ampuvat uruk-haiden keskuuteen nuolisateen, joka surmaa useita sotilaita niiden riveistä. Ulkomuuria vasten nousee useita tikkaita, joita pitkin uruk-hait nousevat puolustajien kimppuun. Rohirrim, Aragorn ja hänen kumppaninsa pitävät aluksi hyökkäyksen kurissa. Sitten Sarumanin kehittämät karkeat räjähteet räjähtävät ja jättävät muurin aukon, josta uruk-hait pääsevät sisään ulkolinnoitukseen. Aragornin ja Gimlin yrityksistä huolimatta uruk-hait tunkeutuvat pääportin lävitse ja linnake on pian valloitettu. Haldir saa surmansa, ja muutamat eloonjääneet haltiat perääntyvät. Ämyrilinnassa urukit ovat kavunneet muurien yli ja murtaneet portin pakottaen puolustajat vetäytymään linnakkeen keskustorniin. Samaan aikaan Fangornissa Puuparta ja muut entit ovat päättäneet olla osallistumatta sotaan. Pippin kuitenkin johdattaa Puuparran siihen Fangornin metsän osaan, joka on lähellä Rautapihaa ja jonka Saruman on vastikään tuhonnut. Puuparta raivostuu Sarumanin petoksesta ja määrää entit kostamaan tuhotyön. Entit kokoontuvat ja aloittavat ”enttien viimeisen marssin” kohti Rautapihaa.


text: Sillä välin Théoden on vaipunut epätoivoon piiritetyssä keskustornissa. Aragorn kieltäytyy luovuttamasta, ja Gandalfin Edorasissa lausumat sanat mielessään hän kokoaa Théodenin, Legolasin ja jäljelle jääneet Rohirrimin jäsenet viimeiseen urheaan ratsastukseen. He hyökkäävät uruk-hai-armeijan kimppuun tarkoituksenaan päästää Rohanin naiset ja lapset pakoon vuorille. Ratsastajat syöksyvät ulos tornista ja raivaavat tiensä linnoituksen portille. Kun he ilmestyvät uruk-joukkojen keskelle, aamuaurinko luo ensimmäiset säteensä laaksoon. Gandalf ilmestyy itäiselle kukkulalle mukanaan Éomer ja hänen miehensä. He rynnistävät rinnettä alas tyrmistyneiden uruk-haiden kimppuun ja kauhistuneet uruk-hait pakenevat Fangorniin, missä entit ja heidän liittolaisensa huornit odottavat heitä valmiina kostamaan. Sillä aikaa entit valtaavat Rautapihan. He tappavat jäljelle jääneet uruk-hait ja tuhoavat Rautkymin padon, minkä seurauksena joen vesimassat ryöppyävät Orthancia ympäröiville tasangoille, hukuttavat eloonjääneet örkkipuolustajat, sammuttavat tulen ahjoista ja saartavat Sarumanin torniinsa.


text:
Kaukana idässä Faramir vie hobitit Osgiliathiin, Mordorin ja Gondorin välissä Anduinin törmällä sijaitsevaan raunioituneeseen kaupunkiin. Siellä he käyvät lyhyen taistelun Mordorin örkkejä vastaan, joita johtaa yksi siivekkäällä pedolla lentävistä sormusaaveista. Frodo pakenee täpärästi sormusaaveen kynsistä Samin ja Faramirin avustuksella. Katsellessaan sormusaaveen kaikkoamista Sam pitää intohimoisen puheen, jossa hän pohtii heidän tilannettaan. Hänen mukaansa heidän tarinallaan voi vielä olla onnellinen loppu, vaikka niin paljon pahaa onkin tapahtunut. Frodo on epäileväinen, mutta Sam väittää, että heidän on pidettävä kiinni siitä, minkä vuoksi he ylipäätään taistelevat: toistensa vuoksi ja saadakseen tehtävänsä vietyä loppuun. Taistelun keskeltä hobitteja lähestyvä Faramir kuulee Samin sanat ja ymmärtää, että näitä vaatimattomia hobitteja odottaa korkea kohtalo, eikä hän halua tuottaa heille enempää vaikeuksia. Hän vapauttaa hobitit ja lähettää heidät matkaan. Gandalf ja muut tietävät, että asiat ovat edenneet siihen pisteeseen, ettei niitä voi estää tai tehdä tekemättömiksi. Sauron aikoo varmasti kostaa sätkynukkensa Sarumanin tuhon ja iskeä ihmisten kimppuun vahvempana ja vihaisempana kuin ennen. Kuten Gandalf itse asian ilmaisee: ”Helmin syvänteen taistelu on ohi. Keskimaan taistelu on vasta alkamassa.” Hän huomauttaa, että heidän ainoa toivonsa lepää Frodon ja Samin harteilla, jotka jatkavat matkaansa Mordoriin Klonkun opastuksella. Klonkku, joka kokee itsensä petetyksi Frodon ojennettua hänet Faramirin miesten käsiin, joutuu jälleen pimeän puolensa valtaan ja päättää hankkia Sormuksen takaisin johtamalla Frodon ja Samin ”hänen” luokseen. Klonkku lähtee johtamaan hobitteja metsän halki kohti kaukaisuudessa siintävää Mordoria.
Elokuva oli ehdolla kuuteen Oscar-palkintoon, joista se voitti kaksi. Muissa palkintogaaloissa se keräsi 65 palkintoa ja 76 ehdokkuutta.Ehdokkuudet:


title: Finlanders

text: Finlanders on vuonna 1984 perustettu iskelmäyhtye, joka kehittyi 1980-luvun alussa Matin ja Tepon taustayhtyeestä Jussi Lammelan Orkesteri. Nousu suuren yleisön suosioon tapahtui MTV3:n TV-tanssien myötä kesällä 1986.


title: Finlanders

text: Vuonna 2014 Finlanders täytti 30 vuotta ja toukokuussa ilmestyi myös uusi pitkäsoitto: Se On Elämää. Juhlavuoden kunniaksi tehtiin kaksi juhlakonserttikiertuetta. Loka-marraskuussa kiertue oli nimeltään "Finlanders 30 vuotta tien päällä" (juontaja Heikki Hilander) ja joulukuussa 2014 "Iloinen Joulukonsertti 10 vuotta" -kiertue.


title: Finlanders

text: Finlandersille luovutettiin Pro Iskelmä -palkinto vuonna 2007. Samassa gaalassa Iskelmän kuuntelijat äänestivät Finlandersin "Oikeesti"-kappaleen vuoden 2006 parhaaksi iskelmäksi. Finlanders vietti 25-vuotisjuhlavuottaan vuonna 2009 julkaisemalla syksyllä mm. 25-vuotislevyn "Sinun Vuokses" sekä tekemällä konserttikiertueen.


title: Finlanders

text: Finlanders tekee noin 150 keikkaa vuodessa. Yhtyessä on enää kolme alkuperäistä jäsentä: Jussi Lammela, Aarne Hartelin sekä Lasse Paasikko. Kosketinsoittaja Aku Toivonen siirtyi yhtyeestä studio- ja tuotantotöihin vuonna 2006. Toivosen jälkeen koskentinsoittajaksi tuli Tomi Oravala, joka soitti orkesterissa vuosina 2006-2014. Oravalan jälkeen kosketinsoittajaksi tuli Lasse Paasikko.


title: Finlanders

text: Finlanders esiintyi 1990-luvulla ahkerasti myös eri TV-ohjelmissa, muun muassa Tangomarkkinoiden finaaliorkesterina. Finlandersit saivat vuonna 2004 Vuoden tanssittaja -kunniamainintapalkinnon. Monipuolisilla pojilla on ollut myös oma studio ja on edelleen oma tuotantoyhtiö, joiden myötä Finlandersien itse säveltämää, sanoittamaa ja sovittamaa musiikkia kuullaan heidän omillaan ja muiden artistien levyillä. He ovat olleet jo monta vuotta Iskelmä-radion top 30 -kärkilistoilla ja paikallisradiot soittavat heidän musiikkiaan ahkerasti.


title: Finlanders

text: Marraskuussa 2008 Finlanders julkaisi historiansa ensimmäisen joululevyn "Joulun rauhaa". Paikallisradiot äänestivät tämän vuoden 2008 joululevyksi. Samana vuonna Finlanders sai Turun Tähti -palkinnon. Finlandersien toinen joululevy tuli myyntiin jouluksi 2011.


title: Finlanders

text: Vuonna 2003 Finlanders esitti "Et Kai Luule" -levyllä kuorossa "Finlanders Goes Gregorian"' -yhteiskappaleet: Luostarin puutarhassa, Hiljaiset sillat, Anna jatkua yön, Gimme dat ding, Kaikki tytöt.


title: Finlanders

text: Vuodesta 2005 lähtien Finlanders on tehnyt vuosittain Seitsemän seinähullua veljestä -yhtyeen kanssa erittäin suositun joulukonserttikiertueen nimellä Iloinen joulukonsertti. Konsertissa esiintyvät TV-ohjelmasta The Joulukalenterista tutut hahmot. Käsikirjoittajat ovat vaihdelleet eri vuosina, mutta mukana ovat olleet mm. Jukka Virtanen, Jussi Tuominen sekä Ilkka Talasranta. Iloinen Joulukonsertti on myös TV-taltioitu vuonna 2006 Tampere-Talon isosta salista. Finlanders on tehnyt vuosina 2005-2007 myös kiertuekonsertin, joka kantoi nimeä Iloinen Kevätkonsertti. Molemmat konsertit ovat olleet huippumenestyksiä.


title: Finlanders

text: Finlanders oli mukana kuusiosaisessa kunto-ohjelmassa "Läähätän ja Läkähdyn", joka esitettiin kesällä 2010 Ylen kakkoskanavalla.


title: Finlanders

text: Finlanders teki vuoden 2010 syyskuussa Jukka Koiviston muistoksi kaksi muistokonserttia Raumalla. Esimerkiksi "Valon toit" on Jukka Koiviston kirjoittama kappale, jota Koivisto ei kuitenkaan koskaan ehtinyt kuulla Finlandersin laulavan, sillä hän menehtyi ennen kappaleen julkistamista. Koiviston konsertissa esiintyivät mm. Lea Laven, Arto Nuotio ja Rainer Friman.


title: Finlanders

text: Finlandersista kertova Sinun Vuokses Finlanders -kirja tuli kauppoihin syksyllä 2011. Kirjassa on mm. nuotteja sekä kaikkien yhtyeen jäsenten haastatteluja yhtyeen pitkästä taipaleesta. Myös yhtyeen fanit pääsivät haastatteluihin mukaan.


title: Finlanders

text: Finlandersin levy "Se On Elämää" tuli myyntiin toukokuussa 2014. Samassa kuussa yhtyeen kosketinsoittaja Tomi Oravala ilmoitti jättävänsä yhtyeen, ja siirtyvänsä musiikinopettajaksi. Se On Elämää-levy valittiin kuukauden levyksi (toukokuussa 2014). Finlandersin uudeksi jäseneksi valittu Pasi Ketola aloitti orkesterissa elokuussa 2014.


title: Finlanders

text: Vuonna 2009 Finlanders oli ehdolla Iskelmä Finlandia -palkinnon saajaksi. Finlanders oli yleisön suosikki ja sai 48 % annetuista äänistä. Yhtyeen jäsenet kertoivat, että tietenkin heitä harmitti Iskelmä Finlandian meno toisaalle, mutta yleisöpalkinto lämmitti yhtyettä hyvin paljon.


title: Finlanders

text: Samana vuonna Finlanders täytti 25 vuotta, ja juhlavuoden lokakuussa Finlanders teki Sinun Vuokses -konserttikiertueen. Vuonna 2010 Finlanders sai Viihteen Elämäntyö -palkinnon, jonka Jussi Lammela, Aarne Hartelin ja Kari Lehtomäki kävivät hakemassa Oulusta.


title: Finlanders

text: Tanssilavojen järjestäjät ovat äänestäneet Finlandersin useasti tanssijärjestäjien ykkössuosikiksi. Myös iltapäivälehti Ilta-Sanomien järjestämässä laajassa kyselyssä Finlanders äänestettiin tanssilavojen ykköseksi.


title: Finlanders

text: Vuonna 2014 Finlandersin "Oikeesti" äänestettiin kaikkien aikojen toiseksi parhaaksi Suomalaiseksi rakkauslauluksi.


title: Finlanders

text: Finkuilta ilmestyi myös Kauneinta Häämusiikkia vol 2 kesäkuussa 2014.


title: Theodoros II

text: Theodoros II, siviilinimeltään Nikólaos Choreftákis (, 25. lokakuuta 1954, Kreeta) on kreikkalainen patriarkka. Hän on johtanut Aleksandrian ja koko Afrikan kreikkalais-ortodoksista patriarkaattia vuodesta 2004 edeltäjänsä patriarkka Petros VII:n kuoltua helikopterionnettomuudessa Athoksen lähellä.


title: Theodoros II

text: Patriarkan koko arvonimi kuuluu: "Suuren Aleksandrian kaupungin, Libyan, Pentapoliksen, Etiopian, koko Egyptin ja koko Afrikan Paavi ja Patriarkka, Isien Isä, Pastorien Pastori, Prelaattien Prelaatti, Kolmastoista Apostoli ja Ekumenian Tuomari".


title: O.C.

text: O.C. ("The O.C.") on yhdysvaltalainen teinidraamasarja, joka kertoo Orangen piirikunnan, Kaliforniassa sijaitsevan Newport Beachin hienostoalueen teinien ja heidän vanhempiensa elämästä. Sarjan nimi on lyhenne Orangen piirikunnan englanninkielisestä nimestä "Orange County". Tapahtumapaikoista ja nimestään huolimatta sarjaa kuvataan Los Angelesin piirikunnassa.


title: O.C.

text: Sarjan päähenkilöitä ovat Chinosta Coheneille muuttava rikoksia tekevä nuori Ryan Atwood, varakkaasta perheestä kotoisin oleva Seth Cohen, tummatukkainen ja lujatahtoinen Summer Roberts sekä rikkaasta perheestä tuleva ongelmateini Marissa Cooper.


title: O.C.

text: Sarjan pääkäsikirjoittajana toimi Josh Schwartz, joka itsekin asuu O.C.:n alueella ja jossa on hyvin paljon yhteneviä piirteitä roolihahmo Seth Cohenin kanssa.


title: O.C.

text: Yhdysvalloissa on esitetty neljä kokonaista tuotantokautta. Sarjan katsojaluvut olivat kuitenkin vähitellen pudonneet alkuaikojen kymmenestä miljoonasta neljään miljoonaan, mikä johti sarjan lopettamiseen. FOX tilasi neljättä kautta 16 jaksoa, joista viimeinen esitettiin Yhdysvalloissa 22. helmikuuta 2007. Viimeinen jakso esitettiin Suomessa 26. kesäkuuta 2007. Sarjan tunnusmusiikin "California" esittää Phantom Planet.


title: O.C.

text: Sarjaa on Suomessa esitetty tiistaisin iltakahdeksalta MTV3-kanavalla. Sarjan ensimmäistä tuotantokautta (27 jaksoa) alettiin esittää MTV3-kanavalla 30. marraskuuta 2004. Myös sarjan toinen tuotantokausi (24 jaksoa) ja kolmas tuotantokausi (25 jaksoa) on näytetty Suomessa kokonaan. Ensimmäisen tuotantokauden uusintajaksot pyörivät MTV3-kanavalla kesällä 2006, ja niistä ehdittiin esittää 15 ensimmäistä, ennen kuin kolmas tuotantokausi pyörähti käyntiin 5. syyskuuta 2006. Heti kolmannen tuotantokauden loputtua alettiin 13. maaliskuuta 2007 esittää neljättä eli viimeistä tuotantokautta. Syksyllä 2008 sarjaa alettiin esittää Sub-kanavalla. Sub aloitti O.C.:n uusinnat ensimmäisestä kaudesta lähtien kesällä 2011.


title: O.C.

text: Musta = vakituinen


title: O.C.

text: Harmaa = vieraileva


title: O.C.

text: Valkoinen = ei esiinny


title: O.C.

text: O.C. oli varsinkin sarjan ensimmäisen tuotantokauden aikana hyvin suosittu, keräten Yhdysvalloissa keskimäärin 9,7 miljoonaa katsojaa. Toisella tuotantokaudella sarjan keskimääräinen katsojamäärä laski yli 2,5 miljoonalla 7,0 miljoonaan katsojaan. Tätä on selitetty muun muassa sarjan uudella esitysajalla "ultra-kilpailullisena torstaina". Kolmannella ja neljännellä tuotantokaudella sarjan suosio laski edelleen ja FOX päätti lopulta keskeyttää sarjan tuottamisen.


title: Turun taidemuseo

text: Turun taidemuseo – Varsinais-Suomen aluetaidemuseo on suomalaiseen taiteeseen keskittyvä museo Turun Puolalanmäellä. Sen toimintaa ylläpitää ja sen laajan kokoelman omistaa vuonna 1891 perustettu Konstföreningen i Åbo – Turun Taideyhdistys ry. Museorakennuksen on suunnitellut arkkitehtiprofessori Gustaf Nyström (1856–1917) ja se valmistui vuonna 1904. Liikemiesveljesten Ernst (1846–1924) ja Magnus (1859–1924) Dahlströmin lahjoittamin yksityisin varoin rakennettu ja Turun kaupungille lahjoitettu Turun taidemuseo oli avautuessaan Suomen toinen taidemuseoksi suunniteltu rakennus Ateneumin jälkeen.


title: Turun taidemuseo

text: Taidemuseon ensimmäisenä intendenttinä toimi taiteilija Victor Westerholm (1860–1919), museon johtaja vuodesta 2006 on Kari Immonen.


title: Turun taidemuseo

text: Vuonna 2015 taidemuseoon tutustui yhteensä 54 672 kävijää, joista 25 375 vierailijalle kirjattiin ilmaiskäynti.


title: Turun taidemuseo

text: Turun Taideyhdistys ry perustettiin edistämään taiteen harrastusta, ymmärtämistä ja harjoittamista sekä ylläpitämään taidekokoelmaa erityisesti Varsinais-Suomen alueella. Rakennuksen ensimmäisessä kerroksessa toimi vuodesta 1904 vuoteen 1933 saakka Taideyhdistyksen piirustuskoulu, joka on nykyään osa Turun ammattikorkeakoulun taideakatemiaa.


title: Turun taidemuseo

text: Turun taidemuseo esittelee joka kevät taideakatemiasta vastavalmistuneen kuvataiteilijan lopputyönäyttelyn. Lisäksi Turun Taideyhdistys ry edistää taiteen harjoittamista jakamalla apurahan taiteelliseen työskentelyyn. Magnus ja Ellen Dahlströmin rahaston apurahaa on jaettu vuodesta 1931 ja Helena Bruunin säätiön vastaavaa apurahaa vuodesta 2005 lähtien. Vuonna 2004 Turun Taideyhdistys ry sai pitkäaikaisen rahastonhoitajansa Henry Lönnforsin testamentin mukaisesti taiteilija-ateljeen, joka luovutetaan kolmen vuoden välein Turun Taideyhdistyksen hallituksen valitsemalle ateljeestipendiaatille. Stipendiaatti saa taiteellista työskentelyä varten kolmeksi vuodeksi käyttöönsä korvauksetta Turun Puolalanpuistossa sijaitsevan ateljeen.


title: Turun taidemuseo

text: Turun taidemuseo julkaisee taiteeseen liittyvää kirjallisuutta. Henry Lönnforsin miniatyyrejä esittelevä teos Amour unit deux cœurs – Henry Lönnforsin miniatyyrikokoelma valittiin vuonna 2009 vuoden kauneimmaksi teokseksi.


title: Turun taidemuseo

text: Liikemiesveljekset Ernst ja Magnus Dahlström ovat kuvataiteen saralla merkittäviä lahjoittajia. Huhtikuussa 1895 he lahjoittivat alkujaan anonyymisti 150 000 markan suuruisen summan, joka nykyrahassa mitattuna vastaa n. 644 000 euroa. Lahjoitus oli alun perin tarkoitus käyttää kaupunginkirjaston rakentamiseen, mutta vuonna 1897 toinen merkittävä lahjoittaja, Fredric von Rettig (1843–1914), teki lahjoituksen kirjastorakennuksen rakentamiseksi. Tämä antoi Dahlströmin veljeksille mahdollisuuden keskittyä kuvataiteen tarpeisiin soveltuvaan rakennukseen.


title: Turun taidemuseo

text: Arkkitehdin löytämiseksi vuonna 1900 järjestettiin suljettu kilpailu neljän osallistujan kesken. Tuomaristossa olivat Dahlströmin veljesten lisäksi Victor Westerholm sekä arkkitehdit Sebastian Gripenberg ja S.M. Schjerfbeck. Kilpailu päättyi tasan professori Gustaf Nyströmin ja arkkitehtitrio Andersin, Jung & Bomanssonin välille. Uusintakilpailun jälkeen tuomaristo määräsi toisen Nyströmin kahdesta ehdotuksesta rakennuksen lopulliseksi lähtökohdaksi.


title: Turun taidemuseo

text: Polyteknillisen korkeakoulun professori Gustaf Nyströmin voitto herätti kritiikkiä erityisesti nuorempien arkkitehtien keskuudessa, jotka kokivat Nyströmin suunnitelman vanhanaikaiseksi. Ernst Dahlström kuitenkin vakuutti tuomariston valinnan olleen yksimielinen ja Nyströmin suunnitelman vastanneen hyvin kilpailusääntöjä ja lahjoittajien toiveita. Museorakennuksen peruskivi laskettiin 17.5.1902. Gustaf Nyströmin nuorempi veli Alexander Rogatus Nyström (1869–1926) toimi taidemuseon rakennustyömaan valvovana arkkitehtina. Rakennus vihittiin käyttöön 20.4.1904 ja sen kokonaiskustannukset olivat 461 000 markkaa (nykyrahassa mitattuna n. 1 658 000 euroa).


title: Turun taidemuseo

text: Taidemuseon monumentaalisuutta korostava sijainti Turun Puolalanmäellä asetti erityisiä vaatimuksia julkisivun suhteen. Julkisivumateriaaliksi valittiin punainen graniitti, joka kiinnitettiin tiiliseinään. Pääsisäänkäynnin pilastereiden graniittisissa kapiteeleissa on kuvattuna neljä taidealaa symboloimaan Turun taidemuseota: arkkitehtuuri, maalaustaide, kuvanveisto ja insinööritaide. Rakennuksen pääjulkisivun ulkonevan osan molemmilla sivuilla on koristeiset, särmikkäät tornit. Sen katto on korkeaharjainen, taitteinen, osittainen lasikatto.


title: Turun taidemuseo

text: Turun taidemuseon peruskorjaus alkoi 1999 ja valmistui kuuden vuoden jälkeen. Remontin aikana taidemuseo toimi Vartiovuorella sijaitsevassa Turun Akatemian vanhassa tähtitornissa. Korjauksen myötä museo sai mm. maanalaista varastotilaa. Yleisötilojen muutoksia olivat hissi, museokauppa, kahvila ja uudet WC:t.


title: Turun taidemuseo

text: Yhdessä Puolalanmäen kanssa Turun taidemuseo muodostaa kokonaisuuden, joka on yksi Museoviraston vuonna 2009 määrittelemistä valtakunnallisesti merkittävistä rakennetuista kulttuuriympäristöistä.


title: Turun taidemuseo

text: Turun taidemuseon laajan kokoelman omistaa Konstföreningen i Åbo – Turun Taideyhdistys ry. Kokoelman painopisteitä ovat suomalainen kultakausi, turkulainen ja Turun alueella tehty kansallisesti merkittävä taide, suomalainen ja kansainvälinen surrealismi, pohjoismainen taide, taiteilija-omakuvat, pop-henkinen taide 1960-luvulta sekä nykytaide. Kokoelmaan kuuluu nykyisin n. 6500 teosta, joita esitellään museon toisessa kerroksessa vaihtuvissa ripustuksissa. Toisessa kerroksessa sijaitsevat lisäksi nykytaidetta esittelevä Studio sekä vuodesta 2008 lähtien Pimiö, jossa on esitelty kotimaisen video- ja mediataiteen lisäksi teoksia mm. Balkanin alueelta sekä Lähi-idästä.


title: Turun taidemuseo

text: Turun taidemuseon ensimmäisessä kerroksessa esitellään niin uutta kuin vanhaa kotimaista ja ulkomaista taidetta vaihtuvissa näyttelyissä. Merkittäviä näyttelyitä ovat olleet mm. Carl Larssonin, Otto Mäkilän ja Reidar Särestöniemen tuotantoa laajasti esittelevät näyttelyt. Vuonna 2008 museossa toteutettiin Stalinin ajan taidetta Viron taidemuseon kokoelmasta esittelevä näyttely, jonka teoksia ei ole koskaan aikaisemmin esitelty ulkomaissa. Keväällä 2013 taidemuseossa avautuu ruotsalaisen surrealismin kärkinimen, Max Walter Svanbergin, näyttely, joka toteutetaan yhdessä Malmön taidemuseon kanssa.


title: Turun taidemuseo

text: Vuonna 2004 noin viidesosa Turun taidemuseon teoksista oli saatu lahjoituksina. Lahjoituksiin on sisältynyt teoksia mm. Walter Runebergilta, Felix Nylundilta, Eero Järnefeltiltä, Akseli Gallen-Kallelalta, Albert Edelfeltiltä, Hugo Simbergiltä ja Ville Vallgrenilta. Merkittävä lahjoittaja on vuonna 1985 perustettu Turun Taidemuseon Ystävät – Åbo Konstmusei Vänner ry. Yhdistys on lahjoittanut noin 30 vuoden aikana yli 100 teosta Turun taidemuseolle, joka säilyttää niitä erillisenä Turun taidemuseon Ystävien kokoelmana. Museon historian runsaimman lahjoituksen teki Ernst Dahlströmin pojanpoika Nils Dahlström (1907–1978) vuonna 1973. Kokoelmalahjoitus koostui lähes sadasta teoksesta ja sisälsi kultakauden taiteen lisäksi modernia kotimaista taidetta. Vuonna 2004 Turun Taideyhdistys ry sai vastaanottaa pitkäaikaisen rahastonhoitajansa Henry Lönnforsin testamenttilahjoituksen. Lahjoitus koostui mittavasta miniatyyrikokoelmasta sekä valikoimasta kotimaista kuvataidetta.


title: Turun taidemuseo

text: Vuosikymmenten aikana kokoelmahankintoja ovat ohjanneet museonjohtajat, Taideyhdistyksen hallituksen jäsenet ja monet muut museon toiminnassa mukana olleet henkilöt. Turun taidemuseon kokoelma on merkittävä osa kansallista kulttuuriperintöä, ja museota voidaan pitää maamme toisena kansallisgalleriana.


title: Wanukaka

text: Wanukaka on Indonesiassa puhuttava austronesialainen kieli. Sillä on noin 10 000 äidinkielistä puhujaa (1981). Kielen puhujat asuvat pääosin Sumban saarella. Kieli jakautuu kahteen tärkeimpään murteeseen.


title: Osis

text: Osis on Schwarzkopfin valmistama hiusten muotoiluun tarkoitettu tuotesarja. Osis on lyhenne englannin kielen sanoista "Only Seen In Salons" (nähty vain salongeissa), mikä tarkoittaa, että tuotteet on suunnattu käytettäväksi ja myytäväksi pääasiassa parturi-kampaamoissa. Osis-tuotesarjan tuotteet ovat hiusten muotoiluun ja viimeistelyyn käytettäviä aineita, kuten hiuskiinteet, -lakat ja -vahat.


title: Tasoitusjärjestelmä (golf)

text: Golfissa jokaisella pelaajalla on oma henkilökohtainen tasoitus eli "handicap" (HCP). Pelaajan tasoitus muodostuu hänen pelaamiensa kierrosten lyöntimäärien mukaan. Tasoitus siis elää pelaajan taitojen mukaan nousten tai laskien. Suomessa on käytössä EGA-tasoitusjärjestelmä.


title: Tasoitusjärjestelmä (golf)

text: Henkilökohtaisen tasoituksen avulla lasketaan pelattavalle kentälle "pelitasoitus". Pelitasoitus määrää sen, kuinka monta lyöntiä pelaaja saa hyödykseen pelattavalla kentällä. Alussa, kun pelaaja aloittaa golfin, hänen henkilökohtainen tasoituksensa suomalaisessa laskentatavassa on 54, (muissa maissa yleensä 36). Tasoitus voi laskea nollaan ja jopa sen alle. Kun pelaajan tasoitus on yli 36, puhutaan "klubitasoituksesta" ja sen alla olevat ovat "pelitasoituksia". Pelaajan tasoituksen ollessa 9,4 tai sen alle puhutaan "single-pelaajista" (pyöristetty 'pelitasoitus' esitetään yhdellä numerolla, single digit). Kaikissa tasoitusjärjestelmissä ei ole pyöristettyä 'pelitasoituista' vaan 'slope' ja kuuleekin puhuttavan "singeli-pelaajista" joilla tasoitus on alle 10. Golfin ammattilaisilla ("Pro") ei ole tasoitusta.


title: Tasoitusjärjestelmä (golf)

text: Suomessa pelaajan tasoitus määritellään hänen pelaamansa "pistebogey"-tuloksen mukaan. Pistebogey on pelimuoto, jossa pelaaja saa jokaiselta pelaamaltaan reiältä pisteitä sen mukaan, kuinka hyvin hän kyseisen reiän pelasi omiin taitoihinsa nähden ja pelimuoto estää yhden huonon väylän tuhoamasta koko kierroksen tulosta.


title: Tasoitusjärjestelmä (golf)

text: Pelaajan mennessä golf-kentälle hän voi kentällä olevista taulukoista tarkistaa oman pelitasoituksensa. Pelitasoitukseen vaikuttaa pelaajan henkilökohtaisen tasoituksen lisäksi pelattava kenttä, tii jolta hän pelaa sekä pelaajan sukupuoli. Pelaaja voi ennen kierroksen alkua itse valita miltä tiiltä hän haluaa kierroksellaan pelata. Kilpailussa pelattava tii määräytyy k.o. kilpailun kilpailumääräyksestä/-säännöstä.


title: Tasoitusjärjestelmä (golf)

text: Pelitasoitus lasketaan käyttämällä seuraavaa kaavaa:


Tasoitusjärjestelmä (golf)


title: Tasoitusjärjestelmä (golf)

text:
Jossa,
Pelitasoitus on aina kokonaisluku. Tasoitus pyöristetään siten että 0,5 pyöristyy aina ylöspäin. Jos tasoitus on alle scratchin (0), sen eteen lisätään + -merkki (plus) normaalista - -merkistä (miinus) poiketen.


title: Tasoitusjärjestelmä (golf)

text: Pelaajan on ensin selvitettävä oma tasoituksensa pelattavalla kentällä. Helpoiten se onnistuu katsomalla se kentällä olevista taulukoista. Kaikki nämä perustiedot täytetään tuloskorttiin, josta esimerkki on alla.


title: Tasoitusjärjestelmä (golf)

text: Esimerkkikortista nähdään, miten yhdeksän reiän jälkeen on laskettu tulos yhteen sekä ensimmäiseltä yhdeksältä (Out) että jälkimmäiseltä yhdeksältä (In) reiältä. Lopussa koko tulos lasketaan yhteen ja siitä vähennetään pelitasoitus, jolloin saadaan kokonaistulos.


title: Tasoitusjärjestelmä (golf)

text:
Tasoituksen laskemista varten tulos on muutettava pistebogey-pisteiksi. Tämä tehdään jakamalla pelitasoitus tasan kaikille rei'ille niiden HCP-lukujen (reikäindeksi) mukaan. Euroopan golfliitto on antanut kansallisille liitoille suosituksen reikäindeksien asettamisesta niin, että eri tasoitusryhmissä tasoituslyöntejä tulee tasaisesti koko kentän alueella.
Esimerkissä pelaajan pelitasoitus on 30, jotka hän jakaa rei'ille. Ensin jaetaan kaikille 18:lle reiälle yksi lyönti, jolloin jäljelle jää 30 - 18 = 12. Nämä 12 jäljellä olevaa tasoituspistettä jaetaan edelleen aloittaen alimman HCP-luvun reiästä, joten reiät joiden HCP on 1-12 saavat 2 tasoituslyöntiä (HCP 1-12) ja muut reiät (HCP 13-18) saavat yhden tasoituslyönnin.


title: Tasoitusjärjestelmä (golf)

text: Näiden reikäkohtaisten tasoitusten avulla lasketaan kullekin reiälle pelaajan henkilökohtainen par-tulos. Esimerkissä 1. väylän HCP on 2, joten pelaaja saa tälle reiälle 2 tasoituslyöntiä. Näin ollen pelaajan "henkilökohtainen par" tällä väylällä on 5 + 2 = 7. Samalla tavalla 2. väylän HCP on 16, joten pelaaja saa tällä väylällä vain yhden tasoituslyönnin. Näin ollen pelaajan henkilökohtainen par tällä väylällä on 3 + 1 = 4.


title: Tasoitusjärjestelmä (golf)

text: Pistebogey-pisteitä saa, kun pelaa reiän tarpeeksi hyvin verrattuna kunkin reiän henkilökohtaiseen par-tulokseen. Pelaaja saa kaksi pistettä pelattuaan oman par-tuloksensa. Jos hän pelaa yhden yli oman par-tuloksensa hän saa yhden pisteen. Vastaavasti jos hän pelaa yhden alle oman par-tuloksensa hän saa kolme pistettä. Esimerkkejä yllä olevasta tuloskortista on poimittu seuraavaan taulukkoon:


title: Tasoitusjärjestelmä (golf)

text: Kun pistebogey-tulos ylittää 36 pistettä, pelaajan tasoitus laskee. Esimerkissä pelaajamme keräsi itselleen 40 pistettä, joten hän sai 4 pistettä yli väylän par-tuloksen. Niinpä hänen tasoituksensa laskee alla olevan taulukon mukaisesti.


title: Tasoitusjärjestelmä (golf)

text: Mikäli pelaaja olisi pelannut vain yhdeksän ensimmäistä reikää, hän laskisi pisteet näiltä rei'iltä kuten edellä ja sitten lisäisi tulokseen 18. Jos yhteenlaskettu tulos on yli 36, tasoitus laskee. Tässä tapauksessa yhdeksän reiän tulos olisi ollut 25 + 18 = 43, joten tasoitus olisi laskenut runsaasti. Huomaa kuitenkin, että jos pelaat 18 reikää, et voi laskea tasoitustasi yhdeksän reiän mukaan. Tasoitus nousee, mikäli pisteitä on vähemmän kuin 36, eikä pistemäärä osu puskurivyöhykkeeseen. Tasoitus siis laskee nopeammin kuin nousee ja puskurivyöhyke poistaa huonon kierroksen vaikutuksen tasoitukseen. Tämän vuoksi tasoitus kuvaa hyvin pelaajan "parasta keskiarvoa".


title: Tasoitusjärjestelmä (golf)

text: Esimerkissä pelaajan alkuperäinen tarkka tasoitus oli 27,1, joten hän kuuluu tasoitusryhmään 5. Hänen tasoituksensa laskee siis 0,5 jokaisesta pisteestä, jonka hän sai yli 36:n. Pelaaja sai kierrokselta yhteensä 40 pistettä eli 4 pistettä yli 36:n. Ensimmäinen ja toinen piste laskevat siis tasoitusta kumpikin 0,5:llä: 27,1 - 0,5 - 0,5 = 26,1. Tässä vaiheessa pelaaja kuitenkin siirtyi alempaan tasoitusryhmään 4, joten jäljellä olevat kaksi pistettä laskevat tasoitusta tasoitusryhmän 4 sääntöjen mukaan: 26,1 - 0,4 - 0,4 = 25,3.


title: Tasoitusjärjestelmä (golf)

text: Internetissä on lukuisia bogeypisteiden ja uuden tasoituksen laskemiseen kehitettyjä palveluja, esimerkiksi Suomen golfliiton sivuilla. Yleensä laskureihin tarvitsee syöttää vain pelattu kenttä ja reiät (1-9, 10-18 tai 1-18), sekä kunkin reiän lyöntitulos. Älypuhelimiin on myös saatavilla vastaavat toiminnot sisältäviä tuloskorttiohjelmia, jotka voivat sisältää myös gps-lyöntietäisyysmittareita tai sosiaalisen median ominaisuuksia. Vaikka kierroksen tulosta ei välttämättä kannata ennustella kesken pelin, on kaiken tasoisten pelaajien hyödyllistä osata laskea kynällä tuloskorttiin "henkilökohtainen par":nsa kullekin reiälle - valitakseen sopivimman pelitaktiikan.


title: Tasoitusjärjestelmä (golf)

text: Jotta pelikierros olisi tasoituskelpoinen, on seuraavien edellytysten oltava voimassa:


title: Teppo Tulppu

text: Teppo Tulppu, herra Reima Muristo eli herra Turski ( tai "Neighbor J. Jones") on kuvitteellinen hahmo Disneyn sarjakuvamaailmasta. Tulppu on Aku Ankan naapuri. Tulppu asuu osoitteessa Paratiisitie 12, 14, tai 15 piirtäjästä riippuen. Aku ja Tulppu tappelevat aina. Yleensä heidän tappelunsa alkavat jostakin pikkuasiasta ja päätyvät katastrofiin. Teppo Tulpun hahmon loi Carl Barks. Tulppu esiintyi ensimmäisen kerran vuonna 1943 sarjassa "Good Deeds" (suomeksi "Hyvien tekojen päivä"). Joissakin tarinoissa hän elää yhdessä äitinsä tai vaimonsa kanssa. Tulpun tiedetään arvostavan taidetta ja harrastavan filateliaa, kun taas tarinassa "Tiukasti satulassa" Teppo keräili Ratsupostiin liittyviä tavaroita. Lisäksi Tulpun postimerkkikokoelma on kokenut kovia naapurisodissa Aku Ankan kanssa. Joissakin tarinoissa nähdään että Tepolla on auto. Hänellä on setä, Eetvartti Tulppu, joka asuu Rämekorvessa. Eetvartti soittaa banjoa ja omistaa kanan.


title: Kvantisointi

text: Digitaalisessa signaalinkäsittelyssä kvantisoinnilla tarkoitetaan reaalilukuarvojen tai hyvin suuren lukujoukon arvojen likimääräistämistä pienempään lukujoukkoon, esimerkiksi kokonaisluvuiksi sovitulle välille.


title: Kvantisointi

text: Kvantisointi tapahtuu usein signaalin digitoinnin yhteydessä, kun analoginen signaali muunnetaan digitaaliseen muotoon analogia-digitaalimuuntimella. Näytteistin ottaa signaalista, esimerkiksi äänestä, tietyin väliajoin näytteitä pitopiiriin, josta ne muunnetaan digitaalisiksi arvoiksi (esimerkiksi 16-bittisiksi kokonaisluvuiksi) analogia-digitaalimuunnoksen avulla. Usein sekä näytteistyksen että kvantisoinnin suorittavaa laitetta kutsutaan digitoijaksi eli A/D-muuntimeksi.


title: Kvantisointi

text:
Signaali voi myös olla moniulotteinen ja kvantisointia ei tarvitse suorittaa jokaisessa ulottuvuudessa.
CD-levy sisältää digitoitua ääntä. Näytteistys tapahtuu 44 100 kertaa sekunnissa (eli taajuudella 44 100 Hz) ja näytteet on kvantisoitu 16-bittisiksi kokonaisluvuiksi. 16 bitillä eli 2 tavulla voidaan esittää formula_1 eli 65536 erilaista arvoa.


title: Kvantisointi

text: Kvantisointi on myös tärkeä osa monia äänenpakkausmenetelmiä. Se on usein häviöllisen pakkausmenetelmän viimeinen vaihe. Voidaan yksinkertaistaen sanoa, että vasta kvantisointi tekee pakkausmenetelmästä häviöllisen. Tiedonpakkauksessa signaalin osasia voidaan kvantisoida vaihtelevalla resoluutiolla; esimerkiksi voimakkaiden äänien osalta ihmisen korvan erottelukyky on karkeampi kuin hiljaisempien.


title: Niobium

text: Niobium on alkuaine, jonka kemiallinen merkki on Nb ja järjestysluku 41. Niobium on harvinainen, pehmeä, harmaa ja sitkeä siirtymämetalli. Nimi niobium on annettu kreikkalaisen tarukuningatar Nioben mukaan. Niobium tunnetaan myös nimillä niobi ja kolumbium.


title: Niobium

text: Niobium löydettiin jo 1800-luvun alussa, mutta kaupalliseen käyttöön se tuli vasta 1900-luvun alussa. Brasilia on johtava niobiumin tuottaja. Niobiumia käytetään lähinnä seosmetallina erikoisteräksissä, joita käytetään esimerkiksi kaasuputkissa. Vaikka seokset sisältävät niobiumia enintään 0,1 prosenttia, sillä on jo merkittävä vaikutus teräksen lujuuteen.


title: Niobium

text: Hyvän lämmönkestävyytensä ansiosta niobiumia sisältäviä seoksia käytetään esimerkiksi suihkumoottoreissa ja rakettimoottoreissa. Niobiumia käytetään myös usein suprajohtavissa materiaaleissa. Muita sovelluksia niobiumille ovat muun muassa ydinvoimateollisuus, elektroniikka, optiikka ja koruteollisuus.


title: Niobium

text: Englantilainen kemisti Charles Hatchett löysi niobiumin vuonna 1801. Hän löysi uuden alkuaineen mineraalinäytteestä, joka oli lähetetty Englantiin Connecticutista jo 1600-luvulla. Hatchett nimesi uuden alkuaineen kolumbiumiksi. Hatchettin löytämä aine oli luultavasti sekoitus jo aiemmin löydettyä tantaalia ja uutta ainetta.


title: Niobium

text: Tästä syntyi sekaannus, sillä kolumbiumia (niobiumia) oli vaikea erottaa sitä suuresti muistuttavasta tantaalista. Vuonna 1809 englantilainen kemisti William Hyde Wollaston tutki aineita ja päätyi siihen, että kyseessä on sama aine, joten hän säilytti nimen tantaali. Vuonna 1846 saksalainen kemisti Heinrich Rose väitti, että tantaalinäytteessä oli kahta eri alkuainetta, joille hän antoi kreikkalaisen mytologian Tantaloksen tyttärien mukaan nimet niobium ja pelopium. Nämä hänen väittämänsä alkuaineet osoittautuivat myöhemmin kuitenkin niobiumin ja tantaalin seoksiksi. Sekaannukset johtuivat siitä, että erot tantaalin ja niobiumin välillä olivat niin pienet. Vuosina 1864–1866 kemistit Christian Wilhelm Blomstrand, Henri Étienne Sainte-Claire Deville, Louis J. Troost sekä Jean Charles Galissard de Marignac osoittivat yksiselitteisesti erot tantaalin ja niobiumin välillä.


title: Niobium

text: Vaikka de Marignac kykeni tuottamaan niobiumia laajemmassa mittakaavassa jo vuonna 1866, niin vasta 1900-luvun alussa niobiumia alettiin käyttää kaupallisesti. Ensimmäisiä sovelluksia oli hehkulampun hehkulanka. Siihen sitä ei kuitenkaan käytetty kauan, sillä niobium korvattiin pian volframilla, koska sillä on korkeampi sulamispiste.


title: Niobium

text: Vuonna 1920 tehtiin havainto, että niobium parantaa teräksen vahvuutta. Siitä lähtien se on ollut niobiumin pääkäyttökohde. Vuonna 1961 yhdysvaltalainen fyysikko Eugene Kunzler ja hänen työtoverinsa Bell Labsissa havaitsivat, että niobium-titaani-seokset ovat hyviä suprajohteita. Siksi niobiumia alettiin käyttää erilaisissa sähkömagneettisissa sovelluksissa.


title: Niobium

text: Amerikassa niobiumista käytettiin nimeä kolumbium aina 1940-luvun loppuun asti, kun taas Euroopassa käytettiin nimeä niobium. Vuonna 1949 kiista saatiin päätökseen Amsterdamissa kemianliiton konferenssissa.


title: Niobium

text: Niobium on kiiltävä, harmaa, sitkeä, paramagneettinen metalli, joka kuuluu jaksollisen järjestelmän ryhmään 5. Metalli saa itselleen sinertävän sävyn joutuessaan kosketuksiin ilman kanssa huoneenlämmössä. Korkeasta sulamispisteestä huolimatta (2 468 °C) niobiumin tiheys on melko pieni verrattuna muihin tulenkestäviin metalleihin.


title: Niobium

text: Niobium on korroosionkestävä, ja sillä on hyvät suprajohtavuusominaisuudet. Nämä ominaisuudet, erityisesti suprajohtavuus, ovat voimakkaasti riippuvaisia aineen puhtaudesta. Kun niobium on hyvin puhdasta, se on melko pehmeää ja sitkeää, epäpuhtaudet tekevät siitä kovempaa.


title: Niobium

text: Niobiumin kemialliset ominaisuudet ovat hyvin samanlaisia kuin tantaalilla, joka on suoraan alapuolella jaksollisessa järjestelmässä. Vaikka sen korroosionkestävyys ei ole niin erinomainen kuin tantaalilla, sitä käytetään runsaasti alhaisemman hinnan ja paremman saatavuuden vuoksi.


title: Niobium

text: Luonnossa esiintyvä niobium muodostuu yhdestä vakaasta isotoopista, Nb. Muita isotooppeja on valmistettu keinotekoisesti ja alkuaineelle tunnetaan yli 30 radioisotooppia, joiden massaluvut ovat välillä 81–115. Vakain näistä on Nb, jonka puoliintumisaika on 34,7 miljoonaa vuotta. Tämä vuonna 1938 löydetty isotooppi hajoaa β-hajoamisella, kuten useimmat niobiumin isotoopit jotka ovat vakaata Nb isotooppia keveämpiä. Vähiten vakaa on Nb, jonka arvioitu puoliintumisaika on vain noin 17 millisekuntia.


title: Niobium

text: Niobium on monella tapaa samanlainen kuin muutkin ryhmän 5 alkuaineet. Korkeissa lämpötiloissa se reagoi kaikkien epämetallien kanssa. Fluorin kanssa se reagoi jo huoneenlämpötilassa, kloorin ja vedyn kanssa 200 °C:ssa, ja typen kanssa 400 °C: ssa.


title: Niobium

text: Arvioiden mukaan niobium on 33:nneksi yleisin aine maankuoressa. Yleisyyden maassa pitäisi olla paljon suurempi, mutta "puuttuva" niobium voi sijaita maapallon ytimessä metallin suuren tiheyden vuoksi.


title: Niobium

text: Niobiumia ei esiinny luonnossa puhtaana, mutta sitä voi löytää eri mineraaleista. Mineraalit, jotka sisältävät niobiumia, sisältävät usein myös tantaalia, esimerkiksi kolumbiitti ((Fe, Mn) (Nb, Ta )O), kolumbiitti-tantaliitti ((Fe, Mn) (Ta, Nb) O) ja pyrokloori ((Na, Ca) NbO (OH, F)).


title: Niobium

text: Kaksi suurinta pyroklooriesiintymää löydettiin vuonna 1950 Brasiliassa ja Kanadassa, ja molemmat maat ovat yhä suurimpia niobiumin mineraalien tuottajia. Suurimmat esiintymät omistaa CBMM (Companhia Brasileira de Metalurgia e Mineração) ja Anglo American plc (tytäryhtiönsä Mineração Catalão kautta). Kaiken kaikkiaan nämä kaksi brasilialaista kaivosta tuottavat noin 75 % koko maailman tarjonnasta. Laajoja hyödyntämättömiä resursseja sijaitsee mm. Nigeriassa, Kongon demokraattisessa tasavallassa, Tansaniassa, Malawissa, Australiassa, Afganistanissa ja Venäjällä.


title: Niobium

text: Brasilia tuottaa n. 90 % niobiumin maailman tuotannosta ja Kanada n. 5 %. United States Geological Survey arvioi, että niobiumin tuotanto kasvoi 38 700 tonnista 44 500 tonniin vuodesta 2005 vuoteen 2006. Maailmanlaajuisesti resursseja arvioidaan olevan noin 4 400 000 tonnia. Kymmenen vuoden aikana vuosina 1995–2005 vuosittainen tuotanto on yli kaksinkertaistunut.


title: Niobium

text: On arvioitu, että vuonna 2006 tuotetusta 44 500 tonnista niobiumia 90 % päätyi korkealaatuisten rakenneterästen tuotantoon. Seuraavaksi suurin sovellus on suprajohteet ja elektroniset komponentit.


title: Niobium

text: Kun teräkseen lisätään niobiumia, muodostuu niobiumkarbideja ja niobiumnitridejä teräksen rakenteeseen. Nämä yhdisteet parantavat teräksen sitkeyttä, lujuutta, muokattavuutta ja hitsattavuutta. Ruostumattomien terästen niobiumpitoisuus on alle 0,1 %. Niobiumpitoisia teräksiä käytetään mm. autoteollisuudessa ja kaasuputkien rakentamisessa.


title: Niobium

text: Superseoksia (superalloys) käytetään mm. suihkumoottorin osissa, kaasuturbiineissa ja rakettien alikokoonpanoissa. Seokset sisältävät enintään 6,5 % niobiumia. Yksi esimerkki nikkelipohjaisesta niobiumia sisältävistä superseoksista on Inconel 718, joka sisältää 50 % nikkeliä, 18,6 % kromia, 18,5 % rautaa, 5 % niobiumia 3,1 % molybdeeniä, 0,9 % titaania ja 0,4 % alumiinia. Tällaista superseosta on käytetty erilaisissa avaruuslaitteistoissa, kuten Gemini-projektissa. Myös Apollo-lennoilla on käytetty erilaisia niobiumpitoisia superseoksia.


title: Niobium

text: Niobiumista tulee suprajohde, kun lämpötilaa madalletaan kryogeeniselle alueelle (alle –150 °C). Niobium-tina- ja niobium-titaani-seoksia käytetään suprajohtaviin magneetteihin, ja ne voivat tuottaa voimakkaita magneettikenttiä. Näitä suprajohtavia magneetteja käytetään magneettikuvausvälineissä sekä hiukkaskiihdyttimissä.


title: Niobium

text: Niobiumia voidaan käyttää juhlarahojen valmistamiseen usein yhdessä hopean tai kullan kanssa. Esimerkiksi Itävallassa on valmistettu sarja eurokolikoita hopea-niobiumseoksesta. Niobiumin ansiosta kolikon pintaan voidaan saada erilaisia värejä.


title: Niobium

text: Niobiumia ja niobiumseoksia käytetään myös joissain lääketieteellisissä laitteissa, kuten sydämentahdistimissa, sillä niobium on reagoimaton. Niobiumia käytetään myös koruissa.


title: Niobium

text: Niobium on arvioitu olevan halvempi vaihtoehto tantaalikondensaattoreille, mutta tantaalikondensaattorit ovat edelleen hallitsevia. Niobiumia voidaan lisätä myös lasiin, jotta saavutetaan korkeampi taitekerroin. Sitä voidaan siten siis käyttää silmälasien tekemiseen.


title: Jerez de la Frontera

text: Jerez de la Frontera on kaupunki Cádizin maakunnassa Andalusiassa Etelä-Espanjassa.


title: Jerez de la Frontera

text: Jerez de la Fronteran asukasluku on noin 213 000 (2016). Se sijaitsee noin 15 kilometrin päässä Cádizinlahden rannikolta, noin 75 km Sevillasta etelään ja 30 km Cádizista koilliseen (etäisyydet linnuntietä).


title: Jerez de la Frontera

text: Jerez tunnetaan erityisesti sherry -viineistä ja yhtenä flamencon kotipaikoista. Jerezissä on Circuito Permanente de Jerez -moottorirata, jolla ajetaan muun muassa MotoGP -kilpailuja. Radalla on ajettu myös Formula 1 -sarjan kilpailuja, joista viimeisin kaudella 1997.


title: Jerez de la Frontera

text: Jerez oli reconquistan viimeisessä vaiheessa rajakaupunki Kastilian ja Granadan välillä, josta lisämääre "de la Frontera".


title: Jerez de la Frontera

text: Kaupungin suurin "bodega" on keskustaassa sijaitseva Gonzalez Byass.


title: Jerez de la Frontera

text: Jerez de la Fronterassa sijaitseva Atalaya -museo (Museos de la Atalaya) koostuu kellomuseosta (Museo de Relojes, Palacio del Tiempo) ja viinimuseosta (Misterio de Jerez).


title: Chris Pronger

text: Christopher Robert ”Chris” Pronger (s. 10. lokakuuta 1974 Dryden, Ontario) on kanadansuomalainen uransa päättänyt jääkiekkoilija, pelipaikaltaan puolustaja. Prongerilla on kauden loppuun asti voimassa oleva pelaajasopimus NHL-seura Arizona Coyotesin kanssa, mutta hän ei ole pelannut NHL:ssä kauden jälkeen, jolloin edusti Philadelphia Flyersia. Pronger on pelannut NHL-urallaan yhteensä yli 1 100 runkosarjaottelua, ja hän sai kauden jälkeen sekä arvokkaimman pelaajan palkinnon Hart Memorial Trophyn että parhaan puolustajan palkinnon James Norris Memorial Trophyn. Pronger oli voittamassa Stanley Cupia kaudella . Hän on myös maailmanmestari ja kaksinkertainen olympiavoittaja. Pronger valittiin Hockey Hall of Fameen vuonna 2015.


title: Chris Pronger

text: Ennen ammattilaisuraansa Pronger edusti kaksi kautta, vuodet 1991–1993, OHL-juniorisarjan Peterborough Petesiä. Vuonna 1992 hänet nimettiin OHL:n tulokkaiden tähdistökentälliseen. Vuonna 1993 hänelle myönnettiin Canadian Hockey Leaguen vuoden puolustajan palkinto ja hänet nimettiin sekä Canadian Hockey Leaguen että OHL:n ensimmäiseen tähdistökentälliseen. Vuonna 1993 hän oli mukana voittamassa OHL:n mestaruutta, J. Ross Robertson Cupia, ja pelasi myös Memorial Cupin loppuottelussa.


title: Chris Pronger

text: Hartford Whalers varasi Prongerin toisella vuorolla ensimmäisellä kierroksella. Hän aloitti NHL-uransa saman vuoden syksyllä. Hän pelasi tulokaskaudellaan, kaudella , 81 ottelua ja teki 30 tehopistettä. Kauden päätteeksi hänet valittiin NHL:n tulokkaiden tähdistökentälliseen. Peliotteidensa ohella Pronger oli ammattilaisuransa alkupuolella esillä myös kentän ulkopuolisten asioiden vuoksi. Hän muun muassa joutui kahdesti pidätetyksi, rattijuopumuksesta ja osallisuudesta kapakkatappeluun. Hartford myi Prongerin 27. heinäkuuta 1995 St. Louis Bluesiin, josta seura sai vaihdossa Brendan Shanahanin.


title: Chris Pronger

text: Prongerin aloittaessa St. Louisissa seuran päävalmentaja oli vaativasta valmennustyylistään tunnettu Mike Keenan. Hänen valmennuksessaan Pronger, jolla oli ollut aiemmin ongelmia muun muassa kuntonsa kanssa, alkoi kehittyä pelaajana. Kolmannella kaudellaan St. Louisissa, kaudella , 23-vuotiaana, Pronger saavutti NHL:n plus/miinus-tilastossa NHL:n parhaan lukeman +47, ja hän voitti Bud Ice Plus/Minus Awardin. Hänet nimettiin kauden jälkeen liigan toiseen tähdistökentälliseen.


title: Chris Pronger

text: Prongerin arvostus pelaajana nousi vuosien myötä. Vuonna 1999 hän pelasi ensimmäistä kertaa urallaan ssa (kaikkiaan hän on pelannut tähdistöottelussa viidesti) ja seuraavalla kaudella, , hän teki ennätyspisteensä, 62 tehopistettä, 14 maalia ja 48 syöttöpistettä. Samalla kaudella Pronger voitti toisen kerran urallaan NHL:n plus/miinus-tilaston, lukemalla +52, ja kauden päätteeksi hänelle myönnettiin sekä NHL:n parhaan puolustajan palkinto, James Norris Memorial Trophy, että liigan arvokkaimman pelaajan palkinto, Hart Memorial Trophy. Hänet nimettiin myös NHL:n ensimmäiseen tähdistökentälliseen.


title: Chris Pronger

text: Kaudella Pronger pelasi 51 runkosarjaottelua, koska hän oli loukkaantunut yli 30 ottelun ajan. Tästä huolimatta hän teki 47 tehopistettä. Pronger kärsi rannevammasta ja pelasi vain viidessä runkosarjaottelussa. hän pystyi jälleen pelaamaan, ja pelasikin hyvän kauden; hän teki 54 tehopistettä 80:ssä runkosarjaottelussa ja kauden jälkeen hänet nimettiin NHL:n toiseen tähdistökentälliseen. Pronger edusti St. Louisia yhdeksän kautta, vuodesta 1995 vuoteen 2005. Hän on joukkueen historian toiseksi eniten pisteitä tehnyt puolustaja Al MacInnisin jälkeen ja kaikkiaan kymmenenneksi eniten pisteitä tehnyt pelaaja. Hän pelasi joukkueessa yhteensä 598 runkosarjaottelua, joissa hän teki 356 tehopistettä, 84 maalia ja 272 syöttöpistettä, ja 85 pudotuspeliottelua, joissa hän teki 51 tehopistettä. Pronger oli vuosina 1997–2003 St. Louisin kapteeni.


title: Chris Pronger

text: St. Louis myi Prongerin päätyttyä elokuussa 2005 Edmonton Oilersiin, josta seura sai vaihdossa Eric Brewerin, Jeff Woywitkan ja Doug Lynchin. Pronger teki Edmontonin kanssa viisivuotisen pelaajasopimuksen, mutta lopulta hän edusti joukkuetta vain yhden kauden. Hän oli runkosarjakaudella Edmontonin eniten pisteitä tehnyt puolustaja (kaikkiaan viidenneksi eniten pisteitä tehnyt pelaaja) ja pudotuspeleissä hän oli joukkueensa paras pistemies 21 tehopisteellä. Edmonton eteni vuonna 2006 Stanley Cupin loppuotteluihin, mutta hävisi loppuottelusarjan Carolina Hurricanesia vastaan otteluvoitoin 3–4.


title: Chris Pronger

text: Muutama viikko loppuottelusarjan päättymisen jälkeen Pronger pyysi siirtoa pois Edmontonista. Edmonton myi hänet heinäkuussa 2006 Anaheim Ducksiin, josta seura sai vaihdossa Joffrey Lupulin, Ladislav Šmídin sekä kolme varausvuoroa. Anaheim voitti vuonna 2007 Stanley Cupin. NHL:n mestaruus oli sekä Anaheimin että Prongerin ensimmäinen. Pronger pelasi Anaheimissa kolme kautta, vuoteen 2009, ja toimi kaudella joukkueen kapteenina. Anaheim myi Prongerin ja Ryan Dinglen kesäkuussa 2009 Philadelphia Flyersiin, josta seura sai vaihdossa Joffrey Lupulin, Luca Sbisan ja kolme varausvuoroa.


title: Chris Pronger

text: Philadelphia eteni kaudella Stanley Cup -finaaleihin, mutta hävisi ottelusarjan Chicago Blackhawksille. Pronger teki tuon vuoden pudotuspeleissä 18 tehopistettä 23 ottelussa, eniten kaikista puolustajista, ja sai jääaikaa keskimäärin yli 29 minuuttia ottelua kohden, eniten kaikista pelaajista. Kaudella Pronger pelasi runkosarjassa vain 50 peliä loukkaantumisten vuoksi.


title: Chris Pronger

text: Kauden arvellaan jäävän Prongerin uran viimeiseksi. Mih’ail Hrabouskin maila osui pelitilanteessa hänen silmäänsä 24. lokakuuta 2011 pelatussa ottelussa Toronto Maple Leafsiä vastaan, eikä Pronger ole pelannut yhtään ottelua sen jälkeen. Silmävamman lisäksi hän sai tilanteessa aivotärähdyksen, jonka jälkioireista on kärsinyt pitkään. Philadelphia Flyersin silloinen toimitusjohtaja Paul Holmgren myönsi syksyllä 2013 The Hockey Newsin haastattelussa, ettei Pronger tulisi enää pelaamaan NHL:ssä. Palkkakattosyistä Pronger itse ei kuitenkaan ilmoittanut virallisesti pelaajauransa päättyneen, vaan pysyi asetettuna pitkäaikaisloukkaantuneiden listalle.


title: Chris Pronger

text: Syksyllä 2014 Pronger alkoi työskennellä NHL:n pelaajien turvallisuuden parantamiseen tähtäävällä osastolla. Kesäkuussa 2015 Arizona Coyotes hankki Prongerin pelaajasopimuksen osana kauppaa, jossa Arizonaan siirtyi lisäksi puolustaja Nicklas Grossmann ja jossa Philadelphiaan siirtyi hyökkääjä Sam Gagner. Coyotes hankki Prongerin sopimuksen avuksi palkkalattian ylittämiseen.


title: Chris Pronger

text: Kesällä 2015 Pronger kutsuttiin Hockey Hall of Famen jäseneksi.


title: Chris Pronger

text: Pronger on edustanut Kanadaa neljissä talviolympialaisissa, Naganossa 1998, Salt Lake Cityssä 2002, Torinossa 2006 ja Vancouverissa 2010. Kanada voitti olympiakultaa vuosina 2002 ja 2010. Lisäksi hän on edustanut Kanadaa jääkiekon maailmanmestaruuskilpailuissa vuonna 1997 ja jääkiekon nuorten maailmanmestaruuskilpailuissa vuonna 1993. Kanada voitti kultaa molemmissa turnauksissa. Pronger on voittanut urallaan maailmanmestaruuden, Stanley Cupin ja olympiakullan, joten hän kuuluu niin sanottuun kolmen kullan klubiin.


title: Chris Pronger

text: Prongerin isoveli Sean on entinen NHL-jääkiekkoilija. Kanadassa varttuneiden Prongereiden äiti Eila on kotoisin Porista, Suomesta. Chris Pronger on naimisissa ja hänellä on vaimonsa Laurenin kanssa kaksi poikaa ja yksi tytär.


title: Square Enix

text: Square Enix kabushikigaisha () on japanilainen pääosin videopelien kehittämiseen ja julkaisuun keskittyvä yritys. Yhtiö syntyi, kun keskenään kilpailleet Enix ja Square yhdistyivät huhtikuussa 2003.


title: Square Enix

text: Square Enixin päätuotteet ovat konsoliroolipelisarjat, kuten "Final Fantasy" ja "Dragon Quest". Pelien ohella yhtiö on tuottanut myös manga- ja animesarjoja, kuten "Fullmetal Alchemist". Vuoden 2005 lopulla "Space Invaders" -sarjan luonut Taito Corporation liitettiin Square Enixiin. Yhtiöön liitettiin vuonna 2009 Eidos.


title: Square Enix

text: Gangan Comics on Square Enixin mangaa julkaiseva osasto. Japanissa ilmestyviä Gangan-lehtiä on yhteensä 5, ja esimerkkejä niiden sisältämistä sarjoista ovat "666 Satan", "Higurashi no naku koro ni" ja "Fullmetal Alchemist". Osa Square Enix -peleistäkin on saanut oman mangasovituksensa, kuten "Kingdom Hearts II" ja "Final Fantasy XII".


title: Square Enix

text: Useasta sarjakuvasta on tehty myös animesarjoja. Mangasta riippumatonta animea ovat taas "":ään perustuva "" (2005) sekä itsenäisen Squaren tuottamat "" (1994) ja "" (2001–2002).


title: Square Enix

text: Square Enix omistaa oikeudet kahteen "Final Fantasy" -sarjaan perustuvaan elokuvaan. Niistä ensimmäinen on Square Picturesin tuottama "", joka julkaistiin vuonna 2001. Elokuva ei ollut taloudellinen menestys, ja Enix päätti sen takia lykätä sulautumista tappiota tekevän Squaren kanssa. Vuonna 2005 Square Enix ja Sony Pictures Home Entertainment taas julkaisivat DVD:lle elokuvan "". 101-minuuttinen tietokoneanimaatio kuuluu "Compilation of Final Fantasy VII" -kokoelmaan, ja sen tarina seuraa 2 vuodella "Final Fantasy VII":n tapahtumia. Toisin kuin "Advent Children", "Spirits Within" ei suoraan liity mihinkään pelisarjan osaan vaan on oma tarinansa.


title: Haarlem

text: Haarlem on kaupunki Alankomaiden länsiosassa. Se on Pohjois-Hollannin maakunnan pääkaupunki. Kaupunki sijaitsee Spaarnejoen varrella, noin 20 kilometriä Amsterdamista länteen, ja se on Alankomaiden kukkienkasvatusalueen keskus. Kaupungissa on 150 762 asukasta (vuonna 2010).


title: Haarlem

text: Ensimmäisen kerran Haarlem on mainittu 900-luvulla. 1100-luvulle mennessä Haarlem oli jo linnoitettu, ja vuonna 1219 kaupunki sai Kreivi Willem II:lta oikeuden käyttää kreivin miekkaa ja ristiä vaakunassaan, koska haarlemilaiset ritarit olivat valloittaneet egyptiläisen Damiettan sataman viidennen ristiretken aikana. 23. marraskuuta 1245 Kreivi Willem antoi Haarlemille kaupunkioikeudet. Näihin liittyi tiettyjä etuisuuksia, jotka mahdollistivat tehokkaamman oikeusjärjestelmän kasvavan kaupungin tarpeisiin.


title: Haarlem

text: Kaupungin ympärille rakennettiin puolustusmuurit Kennemersin piirityksen (1270) jälkeen. Muurit olivat todennäköisesti maavalleja, joissa oli puiset portit. Kaupunki oli alun perin keskittynyt Spaarnen, Oudegrachtin, Ridderstraatin, Bakenessergrachtin and Naussaustraatin välille. 1300-luvulta alkaen kaupunki laajeni Oudegrachtin, Burgwalbuurtin ja Bakenesin ympäristöön. Vanhat kaupunginmuurit eivät tässä vaiheessa enää olleetkaan riitävät, ja 1300-luvun lopussa rakennettiin 16,5 metriä korkea muuri ja 15 metriä leveä kanava kaupungin ympärille.


title: Haarlem

text: Kaikki kaupungin rakennukset olivat puisia, joten tulipaloriski oli suuri. Vuosina 1328, 1347 ja 1351 suuret palot tuhosivat kaupunkia. Viimeisin palo tuhosi muun muassa kaupungintalon ja kreivin linnan – onneksi kreivi ei tarvinnut enää linnaa Haarlemissa ja hän siirtyi pysyvästi Haagiin. Kreivin lahjoittamalle maalle rakennettiin uusi kaupungintalo. Tähän aikaan kaupungin asemakaava oli Jerusalemin mallin mukaan neliön muotoinen. Jokaisen palon jälkeen jälleenrakennus sujui nopeasti osoituksena kaupungin varakkuudesta.


title: Haarlem

text: Rutto, joka saapui kaupunkiin vuonna 1381, tappoi erään arvion mukaan noin 50 prosenttia Haarlemin väestöstä, yhteensä 5 000 henkeä.


title: Haarlem

text: 1300-luvulla Haarlem oli toiseksi suurin kaupunki historiallisessa Hollannissa Dordrechtin jälkeen, mikä teki siitä suuremman kuin Delft, Leiden, Amsterdam, Gouda ja Rotterdam. 1429 kaupunki sai oikeuden kerätä tullimaksuja, mikä rikastutti sitä entisestään. Tärkeimpiä elinkeinoja keskiajan lopun Haarlemissa olivat tekstiiliteollisuus, laivanrakennus ja oluen valmistus.


title: Haarlem

text: 11. joulukuuta 1572 Espanjan armeija piiritti Haarlemia (Haarlemin piiritys) kahdeksankymmenvuotisen sodan yhteydessä. Ensimmäiset kaksi kuukautta tilanne pysyi hallinnassa, mutta 29. maaliskuuta 1573 tilanne kääntyi huonompaan suuntaan Espanjalle uskollisen Amsterdamin armeijan miehitettyä Haarlemmermeerin, tukkien kaupungin huoltoreitin. Seitsemän kuukauden jälkeen kaupunki antautui, ja useat Haarlemia puolustaneet sotilaat tapettiin tai hukutettiin Spaarneen. Vaikka kaupunkilaiset saivat oikeuden ostaa itsensä vapaaksi 240 000 guldenilla, Haarlemiin jäi espanjalainen varuskunta. 22.–23. lokakuuta 1576 sattunut suuri tulipalo pahensi kaupungin kärsimiä tuhoja.


title: Haarlem

text: Espanjalaiset lähtivät vuonna 1577, ja protestantit ja katolilaiset saivat kaupungissa yhtäläiset oikeudet. Kaupungin toipumista auttoi flaamilaisten ja ranskalaisten maahanmuuttajien aalto: vuoteen 1622 mennessä kaupungin asukasluku kasvoi 18 tuhannesta (1573) noin 40 tuhanteen. Flaamilaisten kehittyneet taidot silkki- ja puuvillakaupassa tekivät Haarlemin puuvillasta maailmankuulun tuotteen.


title: Haarlem

text: 1632 Haarlemin ja Amsterdamin välille rakennettiin kanava. Kaupunki alkoi laajentua jo muuriensa ulkopuolelle, mikä aiheutti ongelmia sekä kaupungin puolustamiselle hyökkäysten sattuessa että veronkannolle ja järjestyssääntöjen valvomiselle. 1671 aloitettiin suuri projekti kaupungin laajentamiseksi pohjoiseen – rakennettiin kaksi uutta kanavaa ja uusi puolustusmuuri (nykyinen Staten en Prinsenbolwerk). Neliönmuotoinen asemakaava jäi siis historiaan.


title: Haarlem

text: 1600-luvulla Haarlem oli tärkeä oluentuottaja Alankomaissa. Espanjalaisten piirityksen aikana kaupungissa oli noin 50 panimoa, 45 vuotta myöhemmin vuonna 1620 noin sata. Haarlem on 1630-luvulta lähtien ollut myös tärkeä tulppaanien kauppakeskus. Vuosisadan lopulla taloudellinen tilanne kuitenkin kääntyi pitkäksi aikaa huonoon suuntaan.


title: Haarlem

text: 1700-luvun lopussa perustettiin useita Alankomaiden kuningashuonetta (Oranje) vastustavia yhdistyksiä. 18.–19. tammikuuta 1795 nämä komissiot panivat käyntiin verettömän vallankumouksen: yöllä kaupungin hallinto vaihdettiin ja kaupunki vapautettiin rauhallisesti. Julistettiin Batavian tasavalta, ja Ranskan armeija marssi kaupunkiin kaksi päivää myöhemmin. Alankomaiden uudelle hallitukselle keskitettiin runsaasti valtaa, minkä seurauksena kaupunkien itsenäisyys väheni. Vihamielisyydet Englannin kanssa haittasivat Haarlemin kauppaa.


title: Haarlem

text: Turhiksi käyneet kaupunginmuurit purettiin 1800-luvun alussa. 1815 kaupungissa asui 17 000 henkeä, ja tekstiiliteollisuus oli huonossa kunnossa. Alankomaiden kuningaskunnan perustaminen loi toivoa, mutta turhaan, ja talous pysyi lamassa. Puuvillasta ei ollut enää apua kaupungin nostamiseen suosta. Vuosisadan puolivälissä Haarlemin talous alkoi vähitellen parantua, ja Alankomaiden ensimmäinen rautatielinja avattiin Haarlemin ja Amsterdamin välille vuonna 1836. Kahden tunnin sijaan matka kaupunkien välillä kestikin nyt vain 30 minuuttia.


title: Haarlem

text: 1878 hevosraitiovaunut aloittivat liikenteen rautatieasemalta Haarlemmerhoutiin, ja 1899 avattiin ensimmäinen sähköistetty linja. kaupungin väkiluku kaksinkertaistui 30 vuodessa 69 tuhanteen (vuonna 1909).


title: Haarlem

text: 1900-luvun alkupuolella Haarlem laajentui voimakkaasti pohjoiseen. Vuonna 1920 Schotenin kunta ja useita muita alueita liitettiin kaupunkiin, mikä lisäsi väkilukua kertaheitolla 30 tuhannella. Myöhemmin laajenemissuunniksi vaihtuivat etelä (Schalkwijk) ja itä (Waarderpolder).


title: Haarlem

text: Toisen maailmansodan aikana saksalaiset rakensivat kaupunkiin puolustuslinjan ja suuren muurin Haarlemmerhoutin läpi. 1944 Natsit pidättivät Corrie ten Boomin perheen – he olivat suojelleet juutalaisia ja vastarintaliikkeen jäseniä koko sodan ajan.


title: Haarlem

text: Sodan jälkeen suuri osa raskaasta teollisuudesta muutti kaupungista.


title: Haarlem

text: Kaupunki on kuuluisa Hofjeistaan (yksityisesti rahoitettuja asuntoja vanhoille naisille). Nykyään kaupungissa on jäljellä 19 hofjea.Eerste Divisiessä pelaava HFC Haarlemin jalkapallojoukkue on kotoisin Haarlemista (lakkautettu vuonna 2010).


title: Shippingport

text: Shippingport on paikkakunta Yhdysvalloissa, lähellä Pittsburghia Pennsylvaniassa. Se tunnetaan maan ensimmäisen ydinvoimalaitoksen sijaintipaikkana. Voimalaitos ajettiin alas 1982, sillä sen modernisoimista ei enää pidetty kannattavana. Voimalaitos on yksi ensimmäisiä koskaan purettuja ydinvoimalaitoksia. Laitospaikka vapautettiin muuhun käyttöön purkutöiden päätyttyä 1987.


title: EEC-vetoomus

text: EEC-vetoomus oli vastalause Suomen hallituksen pyrkimykselle solmia vapaakauppasopimus Euroopan talousyhteisön (EEC) kanssa. Se julkaistiin maksettuna ilmoituksena "Helsingin Sanomissa" 19. syyskuuta 1973 otsikolla "EEC-vapaakauppasopimus torjuttava". Vetoomus kohdistettiin ”tasavallan presidentille, hallitukselle ja eduskunnalle”.


title: EEC-vetoomus

text: Ilmoituksen teksti vastusti sopimusta EEC:n kanssa ja vaati, että Neuvostoliiton ja SEV-järjestön kanssa lisättäisiin yhteistyötä ja kauppaa.


title: EEC-vetoomus

text: Vetoomuksen allekirjoittaneet noin 500 julkisuuden henkilöä anti-EEC-toimikunnan puheenjohtajan Hannu Vesan johdolla myös jättivät adressinsa tasavallan presidentti Urho Kekkoselle tuntia ennen EEC-sopimuksen allekirjoittamista 5. lokakuuta 1973 ja kehottivat vielä kerran harkitsemaan sopimuksen torjumista. Kekkonen valitteli, ettei voinut ottaa kansalaisjärjestöä aiemmin, ennen presidentin esittelyä 3. lokakuuta, mutta totesi myös, ettei tapaaminen olisi muuttanut päätöstä. Adressin ojensi Yrjö Tirri.


title: EEC-vetoomus

text: SDP:n puolueneuvosto äänesti EEC-sopimuksen hyväksymisestä 19. syyskuuta 1973. Päätös ei syntynyt ilman arvostelua. Esimerkiksi kansanedustaja Erkki Tuomioja näki torjumisen antavan paremmat mahdollisuudet puolustaa ja korottaa työväen elinehtoja. Kansanedustaja Tellervo M. Koivisto taas sai kirjallisen varoituksen puolueeltaan SDP:ltä EEC:n vastustamisesta. Hän kiisti huhut puolueesta loikkaamisesta sanomalla: ”Ei se, että vastustan EEC:tä, tee minusta kommunistia.”


title: EEC-vetoomus

text: Anti-EEC-toimikunta järjesti eri puolilla Suomea mielenosoituksia sopimusta vastaan. Järjestäjien mukaan 8 000 ja poliisin mukaan 6 000 ihmistä osoitti mieltään Helsingissä Eduskuntatalon edessä 20. syyskuuta. Mielenosoituksessa puhuivat muun muassa Hannu Vesa (sd.), SKP:n puheenjohtaja Aarne Saarinen ja Ilkka Taipale (sd.). Samana päivänä Turussa Kupittaan jalkapallokentällä osoitti mieltään 2 000 ja Tampereella Keskustorilla 3 000 ihmistä. Myös työpaikoilla tapahtui mielenosoitusseisauksia. Ojentaessaan presidentille adressia anti-EEC-toimikuntalaiset lupasivat järjestää uuden mielenosoituksen 9. lokakuuta. Helsingissä mieltä osoitti 5 000 henkilöä. Vasemmistolaisten lisäksi tilaisuudessa puhui SKYP:n Olavi Tupamäki. Muista puhujista Taisto Sinisalon mielestä sopimus oli vakava loukkaus Suomen ja Neuvostoliiton välistä YYA-sopimusta vastaan.


title: EEC-vetoomus

text: Alun perin mukana puhumassa piti olla myös Liberaalisen nuorisoliiton edustajat, joka ilmoitti vastustavansa EEC:tä, mutta se ei halunnut osallistua mielenosoitukseen, koska sen mielestä he eivät voineet hyväksyä tilaisuuden tunnusta, joka oli LNL:n mukaan ”suunnattu ulkopoliittista johtoa vastaan ja asettaa Suomen kauppajärjestelyt ja yya-sopimuksen vastakkain”.


title: EEC-vetoomus

text: Vetoomuksen allekirjoitti noin 500 suomalaista, joiden joukossa oli poliitikkoja, toimittajia ja kulttuurihenkilöitä sekä tuntemattomampia henkilöitä. "Helsingin Sanomien" uutisen mukaan allekirjoittajat olivat julkisuuden henkilöitä. Markku Jokisipilän mukaan useat heistä ovat tai ovat olleet korkea-arvoisia poliitikoita tai arvostettuja kulttuurihenkilöitä.


title: EEC-vetoomus

text: Osa allekirjoittajista (nimet alkuperäisessä julkaisujärjestyksessä, hakasuluissa olevat tiedot eivät kuulu alkuperäiseen listaan):


title: Jaakko Teppo

text: Jaakko Sakari Teppo (s. 16. helmikuuta 1953 Iisalmi) on karjalaistunut savolainen kansantaiteilija, trubaduuri ja satiirikko. Erityisesti hänen tuotannossaan, niin musiikillisessa kuin pakinoissakin ovat esillä oman kotiseudun, Savon ja Pohjois-Karjalan murre, maaseutukulttuuri ja yhteiskunnalliset ongelmat, joihin hänen satiirinsa kohdistuu. Teppo on julkisesti kertonut olevansa näkemyksiltään vasemmistolainen.


title: Jaakko Teppo

text: Jaakko Tepolla on ollut tapana peilata yhteiskunnallisia asioita kuvitteellisen Ruikonperän kylän tapahtumien, erityisesti sen asukkaiden kuten Toivo "Topi" Ryynäsen, Veikko Römppäisen sekä Visa P. A. Kottisen tekemisten sekä olemisten kautta.


title: Jaakko Teppo

text: Jaakko Tepon tunnetuimpia kappaleita ovat ”Pamela”, ”Pilkillä”, ”Hilma ja Onni”, ”Mikko-sika Mallorcalla”, ”Työttömän veisu”, ”Ieva”, ”Rötösrock” ja ”Sammakkoprinssi”.


title: Jaakko Teppo

text: Teppo opiskeli koneinsinööriksi. Hän sai paperit vasta 35 vuotta myöhemmin. Hän ei ole koskaan tehnyt koulutustaan vastaavaa työtä. Keikkailu kuplettilauluperinteen ylläpidon merkeissä suuntautui ensin lähialueille, mutta myöhemmin myös pääkaupunkiseudulle.


title: Jaakko Teppo

text: Vuosina 1978 ja 1979 Jaakko Teppo voitti kuplettilaulun Suomen mestaruuden, jonka ansiosta suosio ja kiertuetahti koveni entisestään.


title: Jaakko Teppo

text: Suosionsa huipulla "Ruikonperän multakurkku" oli 1980–1990-luvuilla, jolloin kuplettilauluja syntyi kuuden CD-levyllisen verran. Kerrotaan, että Jaakko Teppo olisi sanoittanut sekä säveltänyt uusia kappaleita pysäköintialueilla ja jopa auton ohjauspyörässä. Välissä hän ehti toimia vielä pakinoitsijana lehdissä, muun muassa "Karjalan Heili" -lehdessä ja radiossa. Vuonna 1984 hänet valittiin Suomen seksikkäimmäksi miesesiintyjäksi. Kisassa taakse jäivät muun muassa Urpo Martikainen, sekä Ilkka "Frederik" Sysimetsä. 1992 Jaakko Teppo valittiin Vuoden viihdetaiteilijaksi.


title: Jaakko Teppo

text: 1990-luvulla Jaakko Tepon menestyksekäs ura katkesi vuonna 1995 tapahtuneeseen aivoinfarktiin, jonka osittain laukaisi Tepon epäonnistuneeksi osoittautunut yritys julkaista Iisalmessa ilmaisjakelulehti "Piällysmiestä". Huono-onninen yritys siitä seuranneine velkataakkoineen vei Tepon lopulta työkyvyttömyyseläkkeelle. Puolikkaan työeläkkeensä lisäksi Jaakko Tepolle myönnettiin valtion taiteilijaeläke. Hän on lopettanut keikkailun, mutta jatkaa pakinoiden kirjoittamista lehtiin. Nykyisin Jaakko Teppo kirjoittelee vakituisesti Joensuussa ilmestyvään Karjalan Heili -ilmaisjakelulehteen.


title: Jaakko Teppo

text: 2000-luvulla Tepon kappaleita ovat alkaneet esittää hänen poikansa Ilja ja Johannes sekä Sössölandian Kultakurkut -yhtye, jossa esiintyvät Ismo ja Ilkka Alanko sekä Cyde Hyttinen. Vuonna 2009 ilmestyi "Pörsänmäen Sanomat" -tribuuttilevy, jossa Tepon kappaleita esittävät muun muassa Nightwish, Kotiteollisuus, Happoradio, Värttinä, Jarkko Martikainen, Eläkeläiset ja useat muut suomalaiset artistit. Myös Turnusband-orkesteri on 2000-luvulla versioinut Jaakko Tepon kappaleita raskaammalla otteella.


title: Jaakko Teppo

text: 16. heinäkuuta 2006 ilmestyi Jaakko Teppo -aiheinen DVD-levy nimeltä "Onnen kerjäläiset".


title: Jaakko Teppo

text: Joensuun Popkatu-tapahtuman yhteydessä pidettiin 10. heinäkuuta 2007 Jaakko Teppo -ilta, jolloin julkistettiin "Karjalan kunnailla 1984" -äänite sekä Jaakko Teppo -laulelmakilpailu. "Karjalan kunnailla" -äänite on äänitetty Joensuussa Karjalan Messuilla vuonna 1984.


title: Jaakko Teppo

text: Huhtikuussa 2008 julkaistiin Jaakko Tepon tähän saakka kattavin kokoelmajulkaisu "Jälkitauti – Kaikki levytykset 1980–1986". Tupla-CD:n muodossa julkaistu kokoelma sisältää yhteensä 56 esitystä, joukossa 15 aiemmin julkaisematonta kotiäänitystä ajalta ennen ensimmäistä albumia.


title: Jaakko Teppo

text: Heinäkuussa 2009 kokoelma sai jatkoa, jolloin julkaistiin tupla-CD "Sammakkoprinssi – Kaikki levytykset 1987–1993". Kokoelma sisältää 63 esitystä, joista noin viidesosa on aiemmin julkaisemattomia.


title: Jaakko Teppo

text: Vuoden 2009 syksyllä aloitti kiertueensa "Onnen kerjäläiset – Jaakko Teppo musikaali", joka kiersi maata myös vuonna 2010.


title: Jaakko Teppo

text: Vuodesta 2010 Jaakko Teppo on toiminut taustavaikuttajana poikiensa Iljan ja Johanneksen perustamassa joensuulaisessa viihdealan yrityksessä, Fun Pandemia Oy:ssa. Hän harrastaa raveissa käyntejä.


title: Jaakko Teppo

text: Aleksis Kiven Seura myönsi Jaakko Tepolle Eskon puumerkki -tunnustuspalkinnon 2017.


title: Juuso Välimäki (taloustieteilijä)

text: Juuso Välimäki (s. 8. tammikuuta 1966) on suomalainen taloustieteilijä, joka toimii vuodesta 2002 Aalto-yliopistonkauppakorkeakoulun taloustieteen professorina. Välimäki väitteli vuonna 1996 University of Pennsylvaniassa. Tutkimustyössään Välimäki on keskittynyt mikrotaloustieteeseen ja varsinkin toimialan taloustieteeseen, peliteoriaan sekä informaation taloustieteeseen (engl. Information Economics). Välimäen tutkimuksia on julkaistu laajasti johtavissa taloustieteellisissä aikakauskirjoissa.


title: Laktoosi

text: Laktoosi eli maitosokeri on nisäkkäiden maidossa esiintyvä hiilihydraatti. Sitä on esimerkiksi äidinmaidossa noin seitsemän prosenttia ja lehmänmaidossa 4,8 %. Sana "laktoosi" tulee latinan maitoa tarkoittavasta "lac"-sanan obliikvivartalosta "lact-" ja sokereihin viittaavasta -oosi-päätteestä.


title: Laktoosi

text: Laktoosi on disakkaridi, joka koostuu kahdesta happisillan yhdistämästä monosakkaridista: glukoosista ja galaktoosista. Laktoosin empiirinen kaava on CHO, moolimassa 342,3 g/mol ja CAS-numero 63-42-3.


title: Laktoosi

text: Laktoosi muodostuu glukoosin ja galaktoosin sitoutuessa toisiinsa beeta-1-4-glykosidisidoksella. Laktoosin muodostumista tapahtuu elimistössä ainoastaan maitorauhasen epiteelisoluissa. Maitorauhasen epiteelisoluissa laktoosi muodostetaan glukoosista Golgin laitteissa, joissa laktoosi myös pakataan kuljetusvesikkeleihin, joiden avulla laktoosi siirretään solujen ulkopuolelle.


title: Laktoosi

text: Nuorilla nisäkkäillä laktaasiksi kutsuttu entsyymi hajottaa laktoosin takaisin monosakkarideiksi, jolloin se voi imeytyä elimistöön. Tavallisesti laktaasin eritys lakkaa poikasten kasvaessa, eikä niiden elimistö voi enää sulattaa laktoosia. Tämä on mahdollisesti evoluution aikaansaama pakote poikasten vieroittamiseksi.


title: Laktoosi

text: Laktaasin häviäminen on tavallista myös ihmisillä. Kuitenkin joillain ihmisryhmillä (erityisesti Pohjois-Euroopassa ja Lähi-idässä) ilmenee mutaatio, jonka vuoksi entsyymin eritys ei lakkaa aikuisiällä ja maitotuotteet voivat muodostaa suuren osan heidän ruokavaliostaan. Näyttäisi siltä, että vuosituhansia jatkunut maanviljely ja lampaiden, karjan ja vuohien lypsäminen näillä alueilla on aiheuttanut sopeutumisen maitopitoiseen ruokavalioon. Suomalaisista aikuisista laktaasientsyymi puuttuu noin 17 prosentilta.


title: Laktoosi

text: Laktoosia voidaan käyttää makeutusaineena. Lisäksi sille on käyttökohteita lääketieteessä ja biokemiallisissa ja biologisissa tutkimuksissa käymis- ja kasvatusalustana.


title: Peter Forsberg

text: Peter Mattias Forsberg (s. 20. heinäkuuta 1973 Örnsköldsvik, Ruotsi) on uransa päättänyt ruotsalainen jääkiekkoilija. Forsberg kärsi urallaan pahoista loukkaantumisista, mutta loi pitkän ja menestyksekkään uran NHL:ssä, jossa hän pelasi 708 runkosarjaottelua tehopistein 249+636=885.


title: Peter Forsberg

text: Forsbergin 19 vuotta kestäneestä ammattilaisurasta hän pelasi 13 NHL:ssä, jossa hän voitti kaksi Stanley Cup-mestaruutta Colorado Avalanchen riveissä vuosina 1996 ja 2001. Mies voitti lisäksi lukuisia henkilökohtaisia pelaajapalkintoja, ja hänet palkittiin vuonna 2003 Hart Memorial Trophylla liigan arvokkaimpana pelaajana. Ruotsin maajoukkueessa Forsberg voitti niin maailmanmestaruuden kuin olympiakullan kaksi kertaa. Näin ollen hän on Kolmen kullan klubin jäsen, ja myös ainoa ruotsalaispelaaja joka on voittanut Stanley Cupin, MM- ja olympiakullan kaksi kertaa.


title: Peter Forsberg

text: Forsberg pelasi junioriuransa synnyinkaupunkinsa Örnsköldsvikin seurassa MoDossa, jonka ykkösjoukkueessa hän debytoi kaudella 1990–91. Philadelphia Flyers varasi hänet NHL:ään numerolla kuusi vuoden 1991 varaustilaisuuden ensimmäisellä kierroksella. Saman varaustilaisuuden ensimmäinen varausvuoro oli Québec Nordiquesilla, joka varasi Eric Lindrosin. Koska Lindros kieltäytyi pelaamasta Nordiquesissa, seura kauppasi hänet myöhemmin Philadelphia Flyersiin vaihdossa Forsbergiin, Ron Hextalliin, Steve Duchesneen, Kerry Huffmaniin, Chris Simoniin, Mike Ricciin, kahteen varausvuoroon ja rahalliseen korvaukseen. Monen mielestä tämä siirto loi pohjan Colorado Avalanchen (Nordiques siirtyi Denveriin vuonna 1995) nousulle NHL:n menestyvimpien seurojen joukkoon ja seuran kahdelle Stanley Cupin voitolle. Forsbergin hankkimista Nordiquesiin pidetään yhtenä NHL-historian parhaista siirroista.


title: Peter Forsberg

text: Forsberg jatkoi NHL-varauksen jälkeen vielä muutaman vuoden Ruotsissa ollen yksi MoDon avainpelaajista; hän oli seuran paras pistemies kausina 1992–93 ja 1993–94. Vuonna 1994 hän oli johdattamassa Ruotsia olympiavoittoon Lillehammerin olympialaisten jääkiekkoturnauksessa ja teki loppuottelussa voittomaalin rangaistuslaukauskilpailussa. Kuva Forsbergin maalista ikuistettiin myöhemmin postimerkkiin, mikä teki Forsbergista ensimmäisen jääkiekkoilijan, joka on päässyt ruotsalaiseen postimerkkiin.


title: Peter Forsberg

text: Forsbergin ensimmäinen NHL-kausi oli työsulun lyhentämä kausi 1994–95, jolla "Foppa" teki 50 pistettä 47:ssä runkosarjaottelussa ja voitti liigan parhaalle tulokkaalle jaettavan Calder Memorial Trophyn. Toisella kaudellaan hän teki Colorado Avalanchessa 116 tehopistettä runkosarjassa ja 21 pudotuspeleissä ollen näin osaltaan auttamassa seuraa sen ensimmäiseen Stanley Cupin voittoon kesällä 1996; Avalanche löi loppuotteluissa Florida Panthersin suoraan voitoin 4–0.


title: Peter Forsberg

text: Vuosina 1996–1999 Forsberg oli kolmena kautena peräkkäin Avalanchen sisäisen pistepörssin kärkinimi. Koko liigan pistepörssissä hän sijoittui kaudella 1997–98 toiseksi Jaromír Jágrin jälkeen ja 1998–99 neljänneksi. Vuoden 1999 pudotuspeleissä hän oli koko liigan paras pistemies 24:llä tehopisteellä, mutta Avalanche hävisi konferenssifinaaleissa Dallas Starsille, joka eteni lopulta ensimmäiseen Stanley Cupin voittoonsa. Vuonna 2001 Colorado voitti toisen Stanley Cupinsa. Voitto oli Forsbergille kuitenkin katkeransuloinen, sillä Avalanchen voitettua Los Angeles Kingsin pudotuspelien toisella kierroksella, Forsberg sairastui ja häneltä jouduttiin poistamaan perna, eikä hän näin voinut pelata pudotuspelien viimeisissä otteluissa. Forsberg käytti koko seuraavan runkosarjakauden toipumiseen ja pelasi vain pudotuspeleissä, joissa hän oli jälleen koko liigan paras pistemies; Avalanche ei päässyt keväällä 2002 liigan loppuotteluihin hävittyään konferenssifinaaleissa Detroit Red Wingsiä vastaan.


title: Peter Forsberg

text: Seuraavana kautena, 2002–03, Forsberg pelasi terveempänä kuin moneen vuoteen ja oli runkosarjassa NHL:n paras pisteidentekijä tehtyään 106 tehopistettä (29 maalia ja 77 syöttöpistettä) 75:ssä ottelussa. Hänet palkittiin kauden päätteeksi Hart Memorial Trophylla (liigan arvokkain pelaaja), Art Ross Trophylla (runkosarjan paras pistemies) ja Bud Light Plus-Minus Awardilla (runkosarjan paras +/- saldo). Forsberg on ensimmäinen NHL:n runkosarjan pistepörssin voittanut pohjoismaalainen. Huolimatta menestyksestä runkosarjassa, Avalanchen pudotuspelitaival katkesi jo ensimmäisellä kierroksella altavastaaja Minnesota Wildia vastaan.


title: Peter Forsberg

text: Kauden peruuttaneen työsulun ajan Forsberg pelasi kasvattajaseurassaan MoDossa. Työsulun päätyttyä hänen uskottiin palaavan Colorado Avalanchen riveihin, mutta elokuun alussa 2005 hän teki 10,7 miljoonan dollarin arvoisen kaksivuotisen sopimuksen Philadelphia Flyersin kanssa ja hylkäsi Coloradon tarjouksen 13,5 miljoonan dollarin arvoisesta nelivuotisesta sopimuksesta. Syyskuusta 2006 hän on toiminut Flyersin kapteenina Keith Primeaun lopetettua uransa. Kausi 2006–2007 on ollut Philadelphialle kova pettymys joukkueen ajauduttua viimeiseksi. Pitkään siirtohuhujen kohteena ollut Forsberg kaupattiin lopulta 15. helmikuuta 2007 Nashvilleen, josta Philadelphia sai vastineeksi puolustajalupaus Ryan Parentin, hyökkääjä Scottie Upshallin ja kaksi varausoikeutta ensi kesän varaustilaisuuteen (1. ja 3. kierroksen) Forsberg pelasi Nashvillessä yhden kauden kunnes palasi Colorado Avalancheen. Forsberg pelasi Coloradossa vielä kauden 2007-08, kunnes siirtyi kasvattajaseuraansa MODO:hon Elitserieniin. Forsberg pelasi kaudella 2008–09 MODO:ssa vain kolme ottelua, mutta 2009–10 Forsberg pelasi MODO:n paidassa 23 ottelua, joissa hän takoi 30 pistettä. Loistavat otteet takasivat hänelle paikan Ruotsin joukkueeseen Vancouverin olympialaisiin, joissa Tre Kronor putosi kuitenkin jo puolivälierissä Slovakialle.


title: Peter Forsberg

text: Kaudella 2010–11 Forsberg yritti vielä paluuta NHL:ään Coloradossa, mutta totesi vauhdin olevan liian kovaa hänelle. Epäonnistuneen paluuyrityksen jälkeen Forsberg ilmoitti lopettavansa uransa..


title: Peter Forsberg

text: Peter Forsbergiä on yleisesti pidetty yhtenä aikansa parhaista jääkiekkoilijoista. Erityisesti hänen pelinlukutaitoaan on arvostettu. Useiden palkintojen voittamisen lisäksi hän on pelannut NHL:n tähdistöottelussa viisi kertaa ja hänet on nimetty liigan ensimmäisen tähdistökenttään kolme kertaa. Forsbergin heikkoutena on pidetty loukkaantumisherkkyyttä. Kausi 1995–96 oli Forsbergin ainoa täysi runkosarjakausi.


title: Peter Forsberg

text: Vuoden 2006 alussa Forsberg kuului Ruotsin olympiakultaa voittaneeseen joukkueeseen Torinon olympialaisissa, vaikka kärsi ennen turnausta ja sen aikana lievästä nivusvammasta. Kahden olympiakullan ja Stanley Cupin voiton lisäksi Forsberg on voittanut myös jääkiekon maailmanmestaruuden kahdesti, vuosina 1992 ja 1998.


title: Peter Forsberg

text:
Peter Forsbergillä on omistuksia isänsä Kent Forsbergin kanssa useisiin yrityksiin. Forsbergin omistama PForce -yritys omistaa muun muassa Crocs-kenkien
Skandinavian levitysoikeudet. Lokakuussa 2007 Forsberg kertoi aikomuksestaan perustaa lentoyhtiö, joka lentää reittivälillä Tukholma–Örnsköldsvik.


title: Saatana saapuu Moskovaan

text: Saatana saapuu Moskovaan (, "Mestari ja Margarita") on neuvostokirjailija Mihail Bulgakovin kuuluisin romaani. Teos on ilmestynyt suomeksi Ulla-Liisa Heinon kääntämänä, WSOY:n kustantamana 1969.


title: Saatana saapuu Moskovaan

text: Bulgakov aloitti teoksensa kirjoittamisen vuonna 1928. Hän hioi kirjaansa kuolemaansa, vuoteen 1940 saakka. Ensimmäinen versio tuhoutui (Bulgakovin mukaan se paloi uunissa) maaliskuussa vuonna 1930. Bulgakov aloitti kirjoitustyön uudelleen vuotta myöhemmin. Toinen versio valmistui vuonna 1936 ja kolmas 1937. Kirjailijan oli pakko lopettaa kirjoitustyö neljä viikkoa ennen kuolemaansa, minkä jälkeen Bulgakovin vaimo viimeisteli teoksen.


title: Saatana saapuu Moskovaan

text: Ensimmäisen kerran "Saatana saapuu Moskovaan" julkaistiin 1966–1967 "Moskva"-kirjallisuuslehdessä sensuroituna versiona, jossa tekstiä oli monin paikoin muutettu ja yli kymmenesosa poistettu kokonaan. Neuvostoliiton maanalainen julkaisutoiminta samizdat painoi myös muutellut ja poistetut kohdat. Vuonna 1967 frankfurtilainen kustantaja julkaisi teoksen näiden laittomien liitteiden avulla. Venäjällä ensimmäinen täydellinen versio kirjasta julkaistiin vasta vuonna 1973, ja viimeisimmän asunsa se sai vuonna 1989, kun kirjallisuusasiantuntija L. Janovskaja muotoili sen kaikkien saatavilla olleiden käsikirjoitusversioiden pohjalta.


title: Saatana saapuu Moskovaan

text: Romaanissa kietoutuu yhteen ja rinnastuu kolme erilaista tapahtumakulkua: Saatanan vierailu 1930-luvun Moskovassa, Mestarin ja Margaritan kiihkeä rakkaustarina sekä Jeesuksen ajan Jerusalem, jossa maaherra Pontius Pilatus pohtii filosofi Ješua Ha-Notsrin (Jeesuksen) kuolemantuomiota. Saatanan hahmo kirjassa on salaperäinen taikuri Woland, jonka seurue koostuu demoneista ja noidista: heitä ovat Korovjev alias Fagot, suuren mustan kissan hahmon ottanut Begemot ("virtahepo" tai Raamatun Behemot), Azazello, Abadonna sekä Hella. Loputtoman monipuolista teosta voidaan tarkastella myös muista näkökulmista: neuvostoyhteiskuntaa ja koko modernia elämäntapaa ivaavana satiirina, kehitysromaanina runoilija Ivan Bezdomnyin näkökulmasta ja niin edelleen.